text:
ven.
25
nov.
2011
Bakristu bavandimwe,
Mu ntangiriro z’iyi Adiventi y’umwaka wa 2011, nejejwe no kubifuriza ineza n’amahoro twagabiwe n’umwami wacu Yezu Kristu. Ndahamya ntashidikanya ko twari dukeneye ibi bihe bikomeye bya liturjiya kugira ngo twongere twitse imirimo yacu, tuzirikane ku buyobokamana bwacu no kuruhare rwa buri wese mu kunoza umugenderano we n’Imana.
Amasomo matagatifu yo muri iki gihe cy’Adiventi, azadushishikariza kuba maso, kuva mubitotsi , kuko igihe cyo kwakira Imana yacu muri Yezu Kristu cyegereje. Iyi mvugo tuyakire nk’inkuru yihutirwa , impuruza nyakuri kandi ikwiye kwitabwaho, maze imigenzo dushishikarizwa muri iki gihe , tuyigire iyacu .
1. Tureke kuba mu mwijima.
Bavandimwe , twisuzumane ubushishozi tutibera , maze twemerere Roho wa Nyagasani akongeze rwa rumuri rwe mu mitima yacu , tubone aho tujya h’ukuri. Nibyo koko hari ibikorwa by’umwijima abakristu dushobora kubana na byo twibwira ko ari byo bizima; bigezweho cyangwa biriho byonyine. Rimwe na rimwe biterwa n’igihe tuba tubimazemo , maze ako kamenyero kakatubeshya katwumvisha ko turi mu nzira ikwiye. Ubundi kandi hari n’igihe twibwira ko ibikorwa na benshi biba ari byo byo. Twegerane Nyagasani ukwicisha bugufi , maze tumubwizanye ubwiyoroshye tuti “Waraturakariye kuko twagucumuyeho, ariko kandi tuzakizwa n’uko tugarutse munzira zawe” Iz 64, 4c . Maze amurikire imitima yacu tubone ibitunganye, ibikwiye kubahwa, ibinogeye UMUREMYI WACU, bityo koko ikibi tugihunge, icyiza tucyihambireho.
2. Tube maso.
Bavandimwe , uretse no kuba mu mwijima, birashoboka ko dusinziriye, ntitube tukibona ingabire z’Imana zitunyura mu biganza buri munsi. Iki gihe ni icyo kwitegereza ibimenyetso bishimangira ineza y’Imana mu buzima bwacu. Ibyo twahawe tutari tubikwiye, ibyo twasabye tukabihabwa …byose bikomeze bitwegereze Imana , aho kuduhuma amaso ngo twumve ko twihagije . Dukomeze duterane inkunga mu gusingiriza Imana mu mateka yacu buri wese mu mu muhamagaro we, ari nako twibukiranya amasezerano cyangwa indahiro twagiriye imbere y’Imana. Ese buriya twakongera iki kuri aya magambo ya Pawulo Mutagatifu ugira ati “Koko rero Imana yabasenderejeho ingabire z’amoko yose muri We , cyane cyane iyo kumumenya no kumumenyesha abandi” 1Kor1,4. Dusabirane gusa kugirango Yezu azasange tukibuka ibyo twumvikanyeho muri batisimu twahawe , ndetse no muyandi masakaramentu twaba twarahawe nyuma y’aho.
3. Dutegure inzira za Nyagasani.
“Ntabwo nzi iminsi yanjye nsigaranye yo kuba muri iyi si ndimo, hari ubwo nyigiriramo amaganya ndetse n’umubababaro mwinshi ” Reba indirimbo P 11 mu gitabo cy’umukristu.
Bavandimwe , mu kwitegura amaza ya Nyagasani, buri wese yibuke ibyo Yezu ahora adusubiriramo: Umunsi w’urubanza, umunsi wo guhemba abeza no guhana ababi, umunsi wo kwicazwa iburyo bw’Imana no guhabwa ikamba ry’abatsinze… Inkuru ya Nowa (Intg7) itwigishe ko natwe tugomba kwitegurira ubwugamo muri Nyagasani. Aho kwiyinika mu binure by’iyi si no guhugira muri gahunda zitarimo Imana , dukataze ku rugamba rwo guhamya ko nta kindi kindi twagurana Imana n’ibyayo.
4. Twitegure Ivuka rya Yezu.
Bavandimwe , Adiventi ni igihe cy’ibyumweru 4 Kiliziya iduha ngo twitegure ivuka ry’umucunguzi wacu. Kuba tubikora buri mwaka ntibivuga ko duhimbaza isabukuru y’imyaka runaka Yezu amaze avutse, ahubwo twibuka gusa ivuka ry’uwo mucunguzi mu mitima yacu, mu ngo zacu, muri gahunda zose z’ubuzima bwacu. Ngaho rero reba aho udafite Yezu usabe Bikira Mariya ahamukubyarire. Yezu navuke ahari ubushyamirane: ibyicisho bivemo ibikoresho by’amahoro n’iterambere rirambye kuri buri wese. Yezu navuke mu mitima y’abihebye, ijoro n’umwijima byuzuye imbere yabo byeyuke babone icyerekezo kizima . Abo ni impfubyi nyinshi, abapfakazi, imfungwa…
Bavandimwe nitureke kandi Yezu avuke! Aho kuba nka Herodi Runigampinja wakoze uko ashoboye ngo aburizemo ivuka rya Yezu. N’ubwo atabishoboye, umugambi we wo kwanga Imana wangije byinshi unahekura benshi. Ese ye ! uzirikana ko ukuba kure y’Imana kwawe bigira ingaruka mbi kubandi ? mu bana , mu babyeyi , mu bavandimwe , mu baturanyi…?
Mpere aha ngaha mbonereho kubibutsa ko Kiliziya ya Yezu Kristu mu bihugu bituriye ibiyaga bigari yasabyeko ku cyumweru cya mbere cya Adiventi waba umunsi wo gusaba amahoro muri aka karere . “Turapfa iki mwana wa Data , turapfa iki twe Bene Imana , turapfa iki nabariya bavandimwe ko turi ab’umubyeyi Umwe “Kalimba Ignace
5.  >
Bavandimwe, uyu mwaka ushize twagize amahirwe yo kumva impuruza Papa Benedigito yahaye urubyiruko mu ihuriro ryabereye i Madride mu mpera za Kanama . Twanumvise kandi ko iyo mpuruza yumvikaniye mu Rwanda kuva kuwa 16 kugeza kuwa 20 Ugushyingo mu ihuririro rya 10 ry’urubyiruko ryabereye i Kabgayi . Muri ayo mahuriro abantu benshi bavuguruye urukundo rwabo n’Imana . Tubasabire kandi dukomeze kubana nabo mu isengesho, kugira ngo Kristu abigarurire , babe koko abana be badateshuka ku mugambi wo kumukunda , kumwemera no kumwizera. Uyu mwaka wose twese tuzabigireho gufata icyemezo cya kigabo cyo kurekura imibereho ishaje , maze tuzarusheho kuremarema umuryango w’abana b’Imana duhereye mu ngo zacu, mu kazi n’ahandi hose duhurira.
6. Umwanzuro
Ndangije nshishikariza buri wese kwigomwa agirira abakene , kwitanga agirira Kiliziya ya Yezu Kristu iri muri paroisse ye, no gusenga asabira isi kugira ngo igire amahoro ya Kristu wavukiye i Beterehemu.
Mbifurije kandi Noheli nziza n’Umwaka mushya muhire wa 2012.
A. DUSHIMIYIMANA J.M.Vianney


c: text/html

text:
Selena Gomez yajyanywe mu kigo ngororamuco ku itariki ya 30 Kanama 2016 ari nabwo yatangaje ko agiye kuba ahagaritse urugendo rw’ibitaramo yari amaze iminsi akora azenguruka Isi.
Mu kiganiro n’ikinyamakuru US Weekly, umuvugizi wa Selena Gomez yemeje ko uyu muhanzi yajyanywe mu kigo ngororamuco giherereye muri Leta ya Tennessee. Yavuze ko ari kwitabwaho n’abaganga kugira ngo barebe ko yasubira mu bihe bisanzwe kuko yagiyeyo afite ikibazo cyo kugira umujinya mwinshi, kurakara bya hato na hato n’ubundi burwayi bwibasiye uruhu rwe.
Ibinyamakuru bitandukanye byavugaga ko Selena Gomez ari kuvurirwa mu kigo cyibarizwamo abarembye cyane kandi mu cyumba cya wenyine. Umuvugizi we yabinyomoje agira ati “yafashe iki kiruhuko kugira ngo yongere yisuzume mu buzima bwe.”
Yagiye mu kigo ngororamuco asigaje ibitaramo 34 mu rugendo rw’ibyo yari yise "Revival Tour" byagombaga kubera mu mijyi itandukanye. Selena Gomez ngo yanasubitse imirimo yo gutunganya album nshya amaze iminsi ategura nk’uko umwe mu nshuti ze yabyemeje.
Yagize ati “Yagombaga kuba yaratunganyije indirimbo nshya ndetse ntiyanavuze igihe azagarukira muri studio.”

robotstxt: allowed

filter: keep


text:
Rev Past Masumbuko yahuguye abashumba ba ADEPR kugaruka ku ntego nzima yo gukorera Imana
Umushumba w’itorero rya ADEPR, Akarere ka Nyarugenge Rev Past Masumbuko Joshua yasabye abashumba basengewe ku nshingano zo kuyobora umukumbi w’Imana ko bongera kugaruka ku rufatiro bakamenya ko gukiranuka no gukorera Imana bakwiye kubigira intego, bakirinda gushakira indamu mu bayoboke b’itorero.
Ibi Rev Masumbuko yabigarutseho ubwo yigishaga ijambo ry’Imana mu muhango wo kwimika abashumba 13 b’amaparuwasi atandukanye yo mu rurembo rw’Umujyi wa Kigali ndetse no gusengera umushumba w’itorero rya ADEPR-Akarere ka Gasabo, umuhango wabereye ku nyubako nshya z’itorero rya ADEPR ziri ku Gisozi ahazwi nka Dove Hotel, ku wa gatanu tariki 23 Ukuboza 2016.
Uyu mushumba yakomeje avuga ko abashumba bakwiye kwiga guhuza imibereho yabo n’ibyo bigisha. Ati ‘’imibereho yacu ivuga kuruta ibyo twigisha.’’ Aha yatanze urugero rwa Paulo abwiriza muri Efeso ko atagize icyo yaka abanyamahanga kuko yari yarigishijwe guhaga no gusonza, gucishwa bugufi no gushyirwa hejuru ibyo byatumye adashaka indamu mbi mubo ayoboye.
Yagize ati ‘’Samson yavutse avuzwe izina n’Imana, kuba twitwa amazina akomeye ntibyatuma Satani agutinya ahubwo azatinya ko wera imbuto.’’ Yakomeje agira ati ‘’muzi uko Delila yagushije Samusoni twirinde imibereho yacu tuyihuze n’ibyo twigisha.’’
Umuvugizi w’itorero rya ADEPR akaba b’umushumba mukuru waryo Bishop Sibomana Jean nawe mu ijambo rye yongeye gukebura abakozi b’Imaba kurushaho kwirinda mu bo bakora, bakamenya ko imbere yabo hatezwe imitego myinshi irimo ubusambanyi, icyubahiro n’amafaranga. Yibukije abashumba bagenzi be ko kwitwa umushumba atari umwanya wo gukoresha izo nshingano ku nyungu z’umuntu ku giti cye.
Ati ‘’Uyu mwanya mubonye ntabwo ari uwo kwishyira hejuru kuko bibasaba kuba abagaragu babo mushinzwe mu batunganiriza byose mu bugwaneza no kubaragiza Imana uko bikwiye.’’
Bishop Sibomana kandi yanagarutse ku mishinga imwe n’imwe y’itorero ayoboye irimo n’igikorwa kimaze iminsi kivugwa cyo gutangiza Televiziyo na Radiyo by’itorero rya ADEPR.


text:
mar.
21
août
2012
ISOMO RYA MBERE
Igitabo cya mbere cy’Abami (1 Bami 19, 4-8)
Muri iyo minsi, umuhanuzi Eliya mu guhunga umwamikazi Yezabeli, 4agenda urugendo rw’umunsi umwe mu butayu. Ahageze yicara munsi y’igiti cyari cyonyine, yisabira gupfa agira ati «Nta cyo ngishoboye. None Uhoraho, akira ubuzima bwanjye kuko ntaruta abasokuruza banjye.» 5Nuko aryama munsi y’icyo giti cyari cyonyine, arasinzira. Umumalayika araza amukoraho amubwira ati «Byuka urye!» 6Aritegereza abona ku musego we umugati wavumbitswe mu mabuye ashyushye n’akabindi k’amazi; ararya, aranywa, hanyuma arongera araryama. 7Umumalayika w’Uhoraho aragaruka amukoraho maze aramubwira ati «Byuka urye kuko ugifite urugendo rurerure.» 8Eliya arahaguruka ararya kandi aranywa, hanyuma amaze kumva ahembutse, agenda iminsi mirongo ine n’amajoro mirongo ine kugera i Horebu, umusozi w’Imana.
ZABURI (Zab 34 (33), 2-3,4-5, 6-7, 8-9)
Inyik/ Nimushishoze maze mwumve ukuntu Uhoraho anogera umutima.
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve maze bishime!
Nimwogeze Uhoraho hamwe nanjye,
Twese hamwe turatire izina rye icyarimwe.
Nashakashatse Uhoraho aransubiza,
nuko ankiza ibyankuraga umutima byose.
Abamurangamira bahorana umucyo,
mu maso habo ntiharangwa ikimwaro.
Umunyabyago yaratabaje Uhoraho aramwumva,
maze amuzahura mu magorwa ye yose.
Umumalayika w’Uhoraho aca ingando
Hafi y’abamutinya, akabagoboka.
Nimushishoze maze mwumve ukuntu Uhoraho anogera umutima,
hahirwa umuntu abereye ubuhungiro!
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 4, 30-32; 5, 1-2)
Bavandimwe, 4,30muramenye ntimugashavuze Roho Mutagatifu w’Imana, wa wundi mwahawe ngo abe ikimenyetso kizabaranga ku munsi w’ukubohorwa kwanyu. 31Icyitwa ubwisharirize cyose n’umwaga, n’uburakari, n’intonganya, no gutukana, kimwe n’icyitwa ububisha cyose gicibwe muri mwe. 32Ahubwo nimugirirane ineza n’impuhwe, mubabarirane ibyaha nk’uko Imana yabababariye muri Kristu. 5,1Nimwigane rero Imana ubwo muri abana bayo ikunda; 2mujye mukundana nk’uko Kristu yadukunze, maze ubwe akatwitangira aba igitambo n’ituro bimeze nk’umubavu uhumura neza, bigashimisha Imana.
IBANGONDIRIMBO RIBANZIRIZA IVANJILI (Yh 6,51)
Alleluya Alleluya.
Nyagasani Yezu, uri umugati muzima wamanutse mu ijuru,
urya uwo mugati azabaho iteka.
Alleluya.
IVANJILI
+ Yohani (Yh 6, 41-51)
Muri icyo gihe, 41Abayahudi barijujuta bitewe n’uko Yezu yari yavuze ati «Ndi umugati wamanutse mu ijuru,» 42Maze baravuga bati «Uriya si Yezu mwene Yozefu? Se na nyina ntitubazi? Ubu ashobora ate kuvuga ati ‘Namanutse mu ijuru’?» 43Yezu arabasubiza ati «Nimureke kuvugana mwijujuta. 44Nta we ushobora kungeraho atabihawe na Data wanyohereje, nanjye nkazamuzura ku munsi w’imperuka. 45Mu gitabo cy’Abahanuzi haranditse ngo ‘Bose baziyigishirizwa n’Imana.’ Umuntu wese wumvise Data akigishwa aransanga. 46Nta wigeze abona Data uretse uwaturutse ku Mana; uwo nguwo ni we wabonye Data. 47Ndababwira ukuri koko: uwemera agira ubugingo bw’iteka. 48Ni jye mugati w’ubugingo. 49Ba sogokuruza banyu baririye manu mu butayu, maze bararenga barapfa. 5ONguyu umugati wamanutse mu ijuru, kugira ngo uwuriye wese ye kuzapfa. 51Ni jye mugati muzima wamanutse mu ijuru. Urya uwo mugati azabaho iteka; kandi umugati nzatanga ni umubiri wanjye kugira ngo isi igire ubugingo.»


text:
sam.
08
janv.
2011
ISOMO RYA MBERE
Isomo ryo mu ibaruwa yandikiwe Abahebureyi (Heb 7,1-3.15b-17)
Bavandimwe, 1Malekisedeki, Umwami w’i Salemu, umuherezabitambo w’Imana Isumba byose; ni we wasanganiye Abrahamu wari umaze gutsinda Abami, nuko amuvugiraho amagambo y’umugisha. 2Ni we kandi Abrahamu yeguriye igice cya cumi cy’iminyago. Izina rye risobanura mbere na mbere «umwami w’ubutabera», hanyuma kandi kuba umwami w’i Salemu bivuga «Umwami w’amahoro». 3Byongeye Malekisedeki nta se uzwi, nta nyina, nta bisekuruza, nta we uzi igihe yavukiye n’igihe yapfiriye, maze agashushanya atyo Umwana w’lmana, akaba kandi n’Umuherezabitambo w’iteka ryose.
15bTuzirikana ko umuherezabitambo uje ari uwo mu cyiciro cya Malekisedeki;16akaba atabugejejweho n’amategeko y’abantu, ahubwo n’ububasha bw’ubugingo buhoraho. 17Dore koko ibyamwemejweho: «Uri umuherezabitambo iteka ryose, wo mu cyiciro cya Malekisedeki. »
ZABURI (Zab 110 (109), 1, 2, 3,4)
Inyik/ Uri umuherezabitambo iteka ryose : Kristu na Nyagasani.
Uhoraho yabwiye Umutegetsi wanjye,
Ati« Icara iburyo bwanjye,
kugeza igihe abanzi bawe,
mbagira umusego w’ibirenge byawe!»
Inkoni yawe y’ubutegetsi yuje ububasha,
Uhoraho azayirambura igere kure uhereye i Siyoni;
«Ganza, ugenge abanzi bagukikije!»
Wahawe ubutware kuva ukivuka,
Wimikirwa ku misozi mitagatifu:
«Mbese nk’ urume rutonda mu museke,
uko ni ko nakwibyariye!»
Uhoraho yarabirahiriye,
kandi ntazisubiraho na gato,
ati«Uri umuherezabitambo iteka ryose,
ku buryo bwa Malekisedeki.»
IVANJILI
+ Amagambo yo mu Ivanjili ntagatifu uko yanditswe na Mariko (Mk 3, 1-6)
1Umunsi umwe Yezu yongera kwinjira mu isengero, maze ahasanga umuntu wari ufite ikiganza cyumiranye. 2Ubwo bagenzuraga Yezu ngo barebe ko amukiza ku munsi w’isabato, bagira ngo babone icyo bamurega. 3Nuko abwira uwo muntu wari ufite ikiganza cyumiranye ati «Haguruka, uze hano hagati!» 4Maze arababwira ati «Ni iki cyemewe ku munsi w’isabato, ari ukugira neza, cyangwa ari ukugira nabi? Ari ugukiza umuntu, cyangwa se kumwica?» Nyamara bo baraceceka. 5Nuko abararanganyamo amaso arakaye, ashavujwe n’imitima yabo yanangiye. Ni ko kubwira uwo muntu ati «Rambura ikiganza cyawe.» Nuko arakirambura, kirakira. 6Abafarizayi basohotse, baherako bajya inama n’Abaherodiyani yo gushaka uko bamwicisha.


text:
Humura ifite ijambo rya nyuma ije kukurengera !
« Kuva iyi si yaremwa kugeza ubu byakomeje kuvugwa ari nako binagaragara ko ubuzima bwa muntu bugenda bukomera, bunyura mu bibazo, intambara n’indi miruho itandukanye. Binagaragara kandi ko uyu utari umwihariko ku gika runaka gusa, kuko yaba ari abana,ababyeyi n’abasheshe akanguhe bararira,yaba abakire n’abakene urumva nawe iyo bigeze ku batindi amarira n’agahinda aba ari byinshi ».
Aka kaga rero mu by’ukuri kakaba gaterwa ahanini n’indwara zikomeye abaganga bananiwe, ubushomeri bumaze igihe kirekire, inzara, ubupfubyi ,ubupfakazi,kuburira aho abandi baronkeye, guhombera ku isoko abandi bungukiramo, Ibi byose rero birusha umusonga kuryana, gusa na none si inzaduka kuko byahereye kera, mwibuke umugabo witwa Yobu agira ati turi muri iyi si tuba dufashe ibihe mu ntambara, bibiliya iko ngeraho ngo amakuba n’ibyago by’umukiranutsi ni byinshi gusa ngo uwiteka amurengera muri byose.
Mwene data nagirango mbanze nkwibutse ko kuri iyi si nta kunyurwa guhari, ariko dufite umubyeyi udukunda,Imana yacu iradukunda kandi yiteguye kukurengera.Ndakwibutsa ko kubura akazi atari umugambi w’Imana kuri wowe, guhera mu buriri ukaremba , ntago ari umugambi w’Imana.yewe hari n’Igihe twishuka tuti niko Imana yabishatse Oyaa !! Sibyo Imana ntago igira indimi ebyiri.
- Niyo yivugiye ngo yemwe abarushye n’abaremerewe muze munsange ndabaruhura « Matayo11 :28 »
- Niwe se w’imfubyi ikaba n’umugabo w’abapfakazi, ni umubyeyi wacu
- Yesu arabishoboye niwe rembo, umuntu winjiye muri we arakizwa,azinjira asohoke kdi azabona urwuri (Yohana10:9).
KUBERA IKI IBI BIBAHO ?
- Ibi byose byatewe na satani kuko ni umujura yaje kukwiba umunezero wawe,
- Yabonye ko umubiri wawe wari kunezeza Imana ashaka kukunyaga,
- yabonye ubwiza bwawe buzakora ibikomeye maze aguteza kumera uko,
- yabonye kunguka kwawe kuzarengera benshi aguteza guhomba ariko ndakubwira nti « ahari kurira kwararira umuntu nijoro ariko mugitondo impundu zikavuga zaburi 30 :6) »
- Iyarengeye Yobu igeze aho kwishimisha urujyo nawe iraje ikurengere,
- Iyatabaye hana yarabuze urubyaro nawe niyo mana yawe
- Iyibutse Morodekayi yakatiwe urwo gupfa nawe irakwibutse
- Iyagize Dawidi umwami nawe iraje ikuzamure
Ni agaciro ki ufite imbere yayo kayitera kugutabara ?
- Kimwe cyo uri uw’igiciro mu maso yayo , uri umwana wayo yibyariye kandi ikunda, usa nayo.
- Ni inyembabazi, ni inshingano zayo kuri wowe zo kukurengera
- Ije gukoza satani isoni kugira ngo yerekane ko idahemuka.
- Urasabwa kwizera gusa ahasigaye urabona ibitangaza byayo
Ernest RUTAGUNGIRA


text:
Mu gihe mu Rwanda turi mu cyumweru cyo kwibuka no kuzirikana inzirakarengane zirenga Miliyoni zabuze ubuzima bwazo muri Jenoside yakorewe Abatutsi mu 1994, Abahanzi bahimbaza Imana batandukanye batanze ubutumwa bwo guhumuriza abanyarwanda muri iki gihe kitoroshye.
Abahanzi ni abantu bagira ijwi rigera kure babicishije mu bihangano byabo, ari nayo mpamvu usanga bakoreshwa n’abifuza gusohoza imigambi yabo yaba imyiza cyangwa imibi. Ibi rero byaragaragaye kuko no muri Jenoside hari abakoreshejwe mu kuyamamaza no kuyimakaza ndetse hari n’abayigizemo uruhare, ariko abo tugiye kumva ni abahisemo kwamamaza ubutumwa bwiza bwa Kristo bwunga abantu n’Imana ndetse n’abantu hagati yabo babicishije mu ndirimbo.
Abo twabashije kuvugana dore ubutumwa baha abanyarwanda muri iki gihe :
Aline GAHONGAYIRE
“Mureke amateka mabi yaranze u Rwanda atugeze kw’iterambere rirambye.
U Rwanda ni igihugu cy’Imana, tuyubahe tuyisenge dufatanye urunana.
Gucika kw’icumu ni icyemeza ko tugomba kubaho.Uwiteka abasubize intege mu bugingo ndabakunda.”
Luc BUNTU
Today we remember and mourn those who were brutally taken from us during the 1994 genocide against tutsi.
We remember because we can’t afford the consequences of us forgeting where we are coming from.
We remember because those whose lives were taken were precious to us.
We remember because we are determined that never again will such an evil hit on our land.
We remember not as those who have no hope instead our hope is ever renewed and our determination to go farward has never been firm.
We remember because we have our eyes fixed on the future, a future brighter than the darkness of our past.
May God give grace and peace with mercy to all Rwandans all over the world, especially to those who lost their beloved during the 1994 genocide against tutsi.
Dear brothers and sisters you are not alone. You will never be alone ! Find your strenght in the love that God has for you, love that was manifested in Jesus Christ who defeated death so that in moment like this we might stand strong and hopeful.”
Willy UWIZEYE
“Ubutumwa nabaha nuko Jenoside itazosubira kuba kuko yari Imigambi igayitse cane kwiyumvira kwica umuntu umuhora uko yavutse kandi atariwe yiremye, ni ukwibuka ko ico dupfana kirusha kure ico dupfa, dusangiye Imana imwe iriyo yaturemye, dusangiye ibihugu yadushizemwo, dusangiye uburaro n’uburamuko.
Genocide Never Again in Rwanda.”
Olivier NSABIMANA (Roy)
“Ubutumwa natanga ku banyarwanda ku kwibuka kuri iyi ncuro ya 22 nababwira ko kwibuka si inzika ahubwo ni inzira yo gukira ibikomere tubana nabyo nkaba nababwira nti twibuke kandi duharanira ko bitanzogera kubaho mu Rwanda rwacu.”
Adrien MISIGARO
“Ubutumwa naha abanyarwanda mu bihe nk’ibi twibuka, Ni uko bakomera, kandi bakarushaho kwegera Imana, kuko niyo itanga ihumure rikwiye, ibasha guhumuriza imitima ibabaye, akarusho niyo itanga urukundo nyarwo rutuma dukundana twese kugira ngo ibyabaye bitazongera kubaho ukundi. Ababuze ababo bakundaga, bagire kwizera, hari ibyiringiro abizera dufite byuko abo twabuze tuzongera kuzabana.
Umuririmbyi mu gitabo cyo gushimisha Imana yaravuze ngo, hazabaho igitondo gihoraho, ubwo tutazongera kurira ukundi. Umubabaro dufite ni uwigihe gito. Imana ikomeze imitima y’abanyarwanda, itange urukundo, rusimbura ingenga bitekerezo ya Jenoside n’igisa nayo. Yesu abagirire neza.”
Rusaro Anaëla
“Message ya mbere nabaha, ni message y’ihumure. 1 Petero 5:7 Muyikoreze amaganya yanyu yose, kuko yita kuri mwe… Ni ibihe bikomeye ariko Uwiteka atanze ihumure, kandi uwiteka atwitayeho.
Icya kabiri turi hano kuko Imana yaduhisemo, turi hano ku bw’umugambi wayo. Ntituzata ibyiringiro, kuko natwe ubwacu turi ibyiringiro by’ejo. Duhagarare, dusohoze ibyo intwari zacu zitasohoje and make them proud.”
Ezra KWIZERA
“Arise and shine for the light has come and the glory of the lord is risen upon u….
Also to give thanks to God for bringing us this far.”
Gisèle Phanny WIBABARA
“Igiti cyatemwe kirongera kigashibuka…cyane cyane iyo giteye ahari ubuzima…God has a wonderful plan for us..plans to prosper, plans to give us a hope and a future…Abanyarwanda dukomere dukomezanya..dushinge imizi muri Kristo byiringiro byacu..twamagana ingengabitekerezo ya Jenoside. Twigishe abana bacu kwanga urwango,kubiba icyiza, duharanire kuzamurana atari ukwishimira kugwa kw’abandi..Long live Rwanda.
Ndibuka, ndiyubaka ariko nubaka nabandi. Bless you.”
Nina Precious MUGWIZA
“Rwanda rwacu, dore Imana ikugize urumuri ngo umurikire isi kandi Amahanga amenye yuko ufite Imana nzima.
Muhumure Imana itanze ihumure mu mitima y’ababyizeye n’imitima itentebutse yose.
Nkuko urubyiruko rwagize uruhare runini mu gusenya igihugu cyacu, twebwe tuzaharanira guteza imbere igihugu cyacu.
Ndabifuriza amahoro y’Imana no guhumurizwa na yo.
Murakoze !”
Yvan NGENZI
“Ndahumuriza abanyarwanda, ngira nti : Ishimwe Nirikure, kuko tutari aho twigeze kuba, kandi aho Imana itugejeje hatwereka Icyizere cy’icyerekezo cyiza cy’ejo hazaza, ndahumuriza abanyarwanda, mbaha Ihumure riturutse k’Uwiteka Imana, kuko ariyo Mutabazi kdi niyo yomora ibikomere, yego inkovu ntizisibangana ariko zisobanura ko twarokotse, kandi biciye mu buntu bw’Umwami wacu Yesu Kristo.
#HumuraRwanda.
Genocide Never Again.”
Gloria MAHORO (Gogo)
“Biragoye kubona amagambo akwiriye yahumuriza imitima y’abantu mu gihe nk’iki twibuka abacu, gusa kimwe nabwira abanyarwanda nuko bakomera bagahagarara kigabo, twese hamwe tukamagana ivangura iryo ariryo ryose rishaka kudusubiza mu mwijima ! Twigire ku byabaye maze twubake igihugu cyacu.
Umwami Yesu akomeze guhumuriza buri mutima wose wuzuye intimba.”
Eddie MICO
“Ubutumwa bwanjye nuko twakomeza kwibuka twiyubaka, iki gihe turimo cy’icyunamo kikatubera indi soko ry’ibyiringiro by’ejo hazaza heza kurushaho, cyane cyane ko muri iyi myaka 22 hari ibigaragara bifatika isi yose yabona ko hari aho twavuye n’aho tugeze.
Na nyuma ya zero Imana irakora.”
Source : UKURIWEB
Urukiko rwategetse ko Umunyamakuru Shyaka Kanuma afungwa by’agateganyo...
Kicukiro : Umunyeshuri yafatanwe kashe 39 z’impimbano
Abahuzabikorwa ba DASSO muri Nyamagabe basabwe kwibanda ku gukumira...
Umunani bafunzwe bazira kugerageza guha ruswa abapolisi
Perezida Kagame yibukije abayobozi ko Imana yabaremanye ubushobozi
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Ku ikubitiro bavuga ko hari imirimo irindiriye abasenyeri b’abagore 9 mu Bwongereza. Hari amadiyoseze 4 ateganywa kuzatorwamo umugore wa mbere w’umusenyeri uzemezwa mu nama izaterana mu kwezi gutaha.
Abakirisitu bo muri diocese ya Southwell na Nottingham berekanye uko bifuza umusenyeri w’umugore ubwo boherezaga ibyifuzo byabo ku bagize inama nkuru birimo aho bavugaga ko umuyobozi wabo ashobora kuzaba umugore cyangwa umugabo.
Akanama gashinzwe guhitamo abakandida kahise gasubiza izo diyoseze ko bemerewe gushyiraho abakandida b’abagore .
Abagore bavugwa gutorwamo umusenyeri wa mbere w’umugore harimo Rev Vivienne Faull na Rev June Osborne, umuyobozi cathedral ya Salisbury.
Abasenyeri b’abagore bagiye gushyirwaho nyuma y’imyaka 20 ishize hemewe gushyirwaho abapasiteri b’abagore mu itorero ry’abangilikani.
Hilary Cotton uhagarariye abagore mu itorero ry’anangilikani yatangaje ko yishimiye gushyiraho abasenyeri b’abagore ndetse avuga ko byaba byizakurushaho abasenyeri b’abagore bageze kuri 1/3 cy’abasenyeri bose mu itorero ry’abangilikani.
Hilary avuga ko bitazoroha kumenyera ko abagore bagirwa abasenyeri ariko akemeza ko uko imyaka ishira abantu bazagenda babimenyera.
Umwe mu bagize Synod, Christina Rees wavugiye abagore mu itorero mu myaka igera kuri 25, avuga ko usibye kuba abagore baba abasenyeri ko byanaba byiza umubare wabo wiyongereye mu buyobozi bwungirije.
Mu 1994 nibwo umugore wa mbere yabaye umupasiteri mu Itorero ry’abangilikani. Mu mwaka wa 2012 nibwo habaye amatora ya mbere yo kwemeza niba habaho umusenyeri w’umugore ntibyakunda ariko muri Nyakanga uyu mwaka byaje kwemerwa ndetse na guverinoma y’Ubwongereza igaragaza ko ibashyigikiye.
.
Sources ; telegraph.co.uk, bbc.com na theguardian.com


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
lundi 18 juillet 2011
Usohokanye bwa mbere n’umukobwa mukundana wakwitwara ute?
Hari gihe ushobora kuba uri umusore mwiza ariko ikintu cyo gutereta cyarakwihishe ndetse utajya unamenya uburyo wakwitwara mu gihe wasohokanye inkumi. Ugasanga niba umusohakanye rimwe ntazemere ko musubirayo kubera uburyo wabyitwayemo. Muri iyi nkuru uraza kubona bumwe mu buryo bwa gufasha kwitwara neza igihe wasohokanye umukobwa maze ukamusigira inyota yo guhora ashaka kuganira nawe no gusohokana nawe.
1. Ugomba kureka umukobwa akihitiramo ahantu ashaka gusohokera
Ni byiza ko mu gihe ugiye gusohokana umukobwa bwa mbere umuha amahirwe cyangwa se umwanya wo kwihitiramo ahantu heza yumva haza kumunyura mu gihe muba muri kuganira. Nutamuha umwanya rero ngo nawe yihitiremo aho ashaka, ashobora kutanyurwa dore ko ngo abagore cyangwa abakobwa baba bazi guhitamo ahantu hari buze gutuma baryoherwa n’ikiganiro. Urumva ko utabikoze intambwe ya mbere yaba yamaze kugutsinda.
2. Mu gihe muganira mureke nawe agire icyo avuga
Hari abasore basohokana abakobwa bakiharira ijambo nkaho barimo gutanga isomo cyangwa ikiganiro. Ibi sibyo kandi si byiza, habe na mba. Niba wa sohokanye umukobwa urimo gutereta ugomba kugerageza nawe ukamuha umwanya mu kiganiro akumva ko muri kumwe. Mu gihe bitabaye ibyo uzatuma arambirwa vuba ndetse n’ibyo urimo kuvuga nta gaciro azabiha.
3 . Ugomba kumuhanga amaso
Abasore benshi ntibazi kureba mu maso h’abakobwa batereta cyangwa barimo gutereta. Usanga ahubwo barimo guhuzagurika bareba hirya no hino aho kureba uwo bari kumwe. Menya ko uri mu ntangiriro zo gutereta umukobwa ntaragukunda neza icyongeyeho ni nabwo bwa mbere umusohokanye, ubwo rero nutangira ku mwereka ikinyabupfura gike no guhuzagurika utamureba mu maso azatangira kubona ko nta kigenda cyawe.
Ugomba kumwereka ko umwanya wose ari uwe , umureba umwitegereza , umusekeramo gake , umuganiriza, ukirinda kwitaba amatelefone ya buri kanya no kuyikandagura nk’aho utazi icyakuzanye. Ikindi irinde guhaguruka buri kanya no guhuragura amagambo cyangwa se ngo uvuge ibintu biterekeranye.
4. Mubaze ikintu ari bufate
Niba mugeze ahantu mwasohokeye nko muri hoteli, akabari cyangwa se ahantu hari ubusitani bwiza reka umukobwa yisabire icyo ashaka aho gutangira kumusabira icyo afata. Ni byo koko ushobora kuba wumva ibyo umusabiye biryoshye cyangwa ari byo abantu benshi bakunda, ariko menya ko hari igihe wabikora gutyo ugasanga we ntabikunda na gato kandi kubera ko ari bwo bwa mbere mu sohokanye ashobora kugira isoni zo kuvugako ibyumusabiye atabikunda. Ugomba kumureka rero akihitiramo ikintu ashaka yaba icyo kunywa cyangwa kurya kuko burya niwe uba azi icyo akunda na cyane ko wowe uba utaramenya ibyo akunda n’ibyo yanga.
5. Gerageza umuhindurire mu biganiro
Nta mpamvu yo kwibanda ku kintu kimwe mu gihe urimo kuganiriza umuntu. Shaka ingingo zitandukanye umuganirizaho. Ikindi kandi nta ni mpamvu yo gutinda ku kintu keretse iyo ubona icyo kiganiro cyamuryohoye. Aha ubibwirwa n’uko urimo kumureba mu maso, ukamenya uburyo arimo kwakira ibyo umubwira. Si byiza rero kumureka ngo abanze arambirwe ibyo urimo kuvuga.
Niba mwamaze kwibwirana nta mpamvu yo gukomeza kwivugaho uvuga ibigwi byawe. Ushobora kuba uri umugabo w’ibikorwa ariko si ngombwa ko ubimubwirira rimwe ku munsi wa mbere ashobora gutaha atekerezako washatse kumwiyemeraho no kumwereka ko ukomeye; mbese ko washatse “kumwemeza” kandi ibi si byiza na gato.
tubikesha igitondo.com
1. Ugomba kureka umukobwa akihitiramo ahantu ashaka gusohokera
Ni byiza ko mu gihe ugiye gusohokana umukobwa bwa mbere umuha amahirwe cyangwa se umwanya wo kwihitiramo ahantu heza yumva haza kumunyura mu gihe muba muri kuganira. Nutamuha umwanya rero ngo nawe yihitiremo aho ashaka, ashobora kutanyurwa dore ko ngo abagore cyangwa abakobwa baba bazi guhitamo ahantu hari buze gutuma baryoherwa n’ikiganiro. Urumva ko utabikoze intambwe ya mbere yaba yamaze kugutsinda.
2. Mu gihe muganira mureke nawe agire icyo avuga
Hari abasore basohokana abakobwa bakiharira ijambo nkaho barimo gutanga isomo cyangwa ikiganiro. Ibi sibyo kandi si byiza, habe na mba. Niba wa sohokanye umukobwa urimo gutereta ugomba kugerageza nawe ukamuha umwanya mu kiganiro akumva ko muri kumwe. Mu gihe bitabaye ibyo uzatuma arambirwa vuba ndetse n’ibyo urimo kuvuga nta gaciro azabiha.
3 . Ugomba kumuhanga amaso
Abasore benshi ntibazi kureba mu maso h’abakobwa batereta cyangwa barimo gutereta. Usanga ahubwo barimo guhuzagurika bareba hirya no hino aho kureba uwo bari kumwe. Menya ko uri mu ntangiriro zo gutereta umukobwa ntaragukunda neza icyongeyeho ni nabwo bwa mbere umusohokanye, ubwo rero nutangira ku mwereka ikinyabupfura gike no guhuzagurika utamureba mu maso azatangira kubona ko nta kigenda cyawe.
Ugomba kumwereka ko umwanya wose ari uwe , umureba umwitegereza , umusekeramo gake , umuganiriza, ukirinda kwitaba amatelefone ya buri kanya no kuyikandagura nk’aho utazi icyakuzanye. Ikindi irinde guhaguruka buri kanya no guhuragura amagambo cyangwa se ngo uvuge ibintu biterekeranye.
4. Mubaze ikintu ari bufate
Niba mugeze ahantu mwasohokeye nko muri hoteli, akabari cyangwa se ahantu hari ubusitani bwiza reka umukobwa yisabire icyo ashaka aho gutangira kumusabira icyo afata. Ni byo koko ushobora kuba wumva ibyo umusabiye biryoshye cyangwa ari byo abantu benshi bakunda, ariko menya ko hari igihe wabikora gutyo ugasanga we ntabikunda na gato kandi kubera ko ari bwo bwa mbere mu sohokanye ashobora kugira isoni zo kuvugako ibyumusabiye atabikunda. Ugomba kumureka rero akihitiramo ikintu ashaka yaba icyo kunywa cyangwa kurya kuko burya niwe uba azi icyo akunda na cyane ko wowe uba utaramenya ibyo akunda n’ibyo yanga.
5. Gerageza umuhindurire mu biganiro
Nta mpamvu yo kwibanda ku kintu kimwe mu gihe urimo kuganiriza umuntu. Shaka ingingo zitandukanye umuganirizaho. Ikindi kandi nta ni mpamvu yo gutinda ku kintu keretse iyo ubona icyo kiganiro cyamuryohoye. Aha ubibwirwa n’uko urimo kumureba mu maso, ukamenya uburyo arimo kwakira ibyo umubwira. Si byiza rero kumureka ngo abanze arambirwe ibyo urimo kuvuga.
Niba mwamaze kwibwirana nta mpamvu yo gukomeza kwivugaho uvuga ibigwi byawe. Ushobora kuba uri umugabo w’ibikorwa ariko si ngombwa ko ubimubwirira rimwe ku munsi wa mbere ashobora gutaha atekerezako washatse kumwiyemeraho no kumwereka ko ukomeye; mbese ko washatse “kumwemeza” kandi ibi si byiza na gato.
tubikesha igitondo.com
Inscription à : Publier les commentaires (Atom)


text:
‘’Imana ni Umwuka, n’abayisenga bakwiriye kuyisengera mu Mwuka no mu kuri.” Yohan 4:24
Imana ni Umwuka kandi isaba abantu bose bayisenga kuyisengera mu Mwuka no mu kuri. Ikintu gikomeye ni uko mu by’ukuri umuntu atuye mu mubiri, muri kamere ye akenshi iyoborwa n’amarangamutima ya kimuntu, kuburyo bitamworoheye kwimuka we ubwe ngo akorere mu mwuka ariko bishobokera uwizeye.
Imana yigeze kubwira Samweli iti “Nturebe mu maso he cyangwa ikirere cye ko ari kirekire namugaye, kuko Uwiteka atareba nk’uko abantu bareba. Abantu bareba ubwiza bugaragara, ariko Uwiteka we areba mu mutima.” 1 Samweli 16:7
Iri jambo risobanura neza ko uko twifuza kuyobora ibyo dukora bitandukana cyane n’uko Imana iba ibishaka.
Kugira ngo ubashe kugirana ubumwe n’Imana ni uko wemera ukabana nayo, kuko uko urushaho kuyegera niko urushaho gusa nayo. Kamere y’ubumuntu ikagabanuka ukagira kamere y’Imana.
Ubusabane bwacu n’Imana bukunda iyo twemereye Imana ikatuyobora kuko Bibiliya ivuga ko iyo turi muri Kristo Yesu tuba duhindutse ibyaremwe bishhya, ibya kera bigashira.
Iyo rero wemereye Imana iguhindura mushya binyuze muri Kristo Yesu. Icyo gihe nibwo Umwuka wera yemera no kuza agatura muri twe.
Ibi byose bimaze kubaho nibwo dushobora kubaho uko Imana ibishaka tuyiza imbere tudatinya. Turamutse tubayeho gutya twabasha gusenga Imana mu Mwuka nk’uko ijambo ryayo ribisobanura.
Iyo tuje imbere y’Imana twibereye mu bibazo byacu bisanzwe kenshi twanatsinzwe, ntabwo tubasha kwegera Imana mu mwuka.
Kuko umwuka wacu aba agomba guhinduka akaba ari we uhamanya n’Uw’Imana ko turi abana bayo, niwo wahinduwe mushya kuko umuntu w’inyuma ntahita agaragaza impinduka ko atakiri wa wundi wa kera.
Hari igihe cyo kurondora ibibazo byacu ariko ntibyoroha kwegera Imana mu mwuka umeze gutya. Niyo mpamvu tugomba gushingira byose ku kugumana na Data (Imana) mu buryo bw’Umwuka duciye ku Mwana wayo Yesu Kristo.


text:
Ikilatini
Ikilatini (izina mu kilatini Lingua Latīna) ni ururimi rwavugwaga kera zo mu bice by'amajyepfo yo mu Burayi,mu karere ka Latium mu gihugu kigari cya Roma ya kera. Ubu ni mu Butaliyani. Uru rurimi ni rwaje kubyara indimi nyinshi harimo igifaransa, igisipanyola, igitaliyani n'izindi...
Ubu ntirukivugwa uretse ko hari ibitabo byinshi kandi byuzuye ubuhanga byanditswe mu kilatini bikiboneka.
N'ubwo rutagikoreshwa ariko, hari umwihariko kuri Leta ya Vatikani na Kiliziya Gatolika: nirwo rurimi rwa leta rukoreshwa mu nyandiko mpamo. Ibyo byabaye umuco kuva mu bisekuru byo hambere na n'ubu niko bikimeze biturutse ku mateka ya Kiliziya imaze gushinga imizi mu murwa w'abaromani. Igifaransa nicyo rurimi rwa dipolomasi muri leta ya Vatikani n'ubwo hari ababangukirwa n' igitaliyani.
Ntago ikilatini ari ururimi rwera ku bagatolika nk'uko hari bamwe babigoreka. Ndetse nyuma ya Konsili ya Kabiri ya Vatikani, amasengesho, missa byahinduwe mu ndimi abakirisitu gakondo babasha kuvuga. Bityo na hano iwacu mu Rwanda byinshi byahinduwe mu kinyarwanda.
Contents
Amagambo n'interuro mu kilatini[edit | edit source]
- Heus / Ave – Ndakuramukije -Ndakuramutsa
- Salve – Komera - Ramba - Sugira (Ndakuramukije -Ndakuramutsa) ; nayo ikoreshwa mu gusuhuzanya
- Quomodo vales? / Quid agis? – Amakuru?
- Bene valeo – Ni meza (ndaho, meze neza)
- Quid est nomen tibi? – Witwa nde?
- Nomen mihi est ... – Nitwa ...
- Sic – Yego
- ? – Oya
Imibare[edit | edit source]
- ūnus – rimwe
- duo – kabiri
- trēs – gatatu
- quattuor – kane
- quīnque – gatanu
- sex – gatandatu
- septem – karindwi
- octō – umunani
- novem – icyenda
- decem – icumi


text:
Ingororano Pastor Bimenyimana Claude
INTEGO: INGORORANO
IBYAHISHUWE 22 :12 Dore ndaza vuba nzanye ingororano, kugira ngo ngororere umuntu wese ibikwiriye ibyo yakoze.
ABAROMA 2 :6-11 kuko Imana izitura umuntu wese ibikwiriye ibyo yakoze. 7.Abashaka ubwiza n’icyubahiro no kudapfa babishakisha gukora ibyiza badacogora, izabitura ubugingo buhoraho. 8.Ariko abafite imitima ikunda kwirema ibice ntibumvire iby’ukuri ahubwo bakumvira gukiranirwa, izabitura umujinya n’uburakari 9.n’amakuba n’ibyago. Ni byo izateza umuntu wese ukora ibyaha, uhereye ku Muyuda ukageza ku Mugiriki. 10.Ariko ubwiza n’icyubahiro n’amahoro, ni byo izitura umuntu wese ukora ibyiza, uhereye ku Muyuda ukageza ku Mugiriki, 11. kuko Imana itarobanura abantu ku butoni.
Kuko Imana ari urukundo, nayo ikunda abayikunda. Yesu yazirikanaga urukundo Yohana yamukundaga kuko yahoraga mu gituza cye, niwe wabonye ibyo Danieli atabashije guhishurirwa, Yesu yamusigiye mama we. Yamuhaye gusaza neza agikorera Imana. Iyo ukunda Imana ijya iguha gusazira neza mu murimo.
Mose yakoreye Imana akiranuka imuha gusaza amaso ye ataraba ibirorirori, iramwihambira.
Daniel nawe yakunze Imana ari umusore yanga kwiyanduza, amaze gukura akomeza kuyikorera, arangiza urugendo iramubwira ati igendere wiruhukire mu mahoro kuko uzahagarara mu mugabane wawe.
Undi wakunze Imana ni Dawidi, nawe Imana yaramubwiye ko izabana nawe ndetse n’abazamukomokaho aba ariko bigenda.
Aburahamu yakurikiye Imana ayumvira muri byose imutegeka, irirahira ko izamuha umugisha ndetse no kubamukomokaho bose kandi byarasohoye.
Yohana yabonye kugaruka kwa Yesu abona n’ ingororano azaha abakiranutsi.
Abo bakoreye Imana bakiranutse bemera kurenganwa bamwe baratwikwa, abandi babakuraho uruhu, ariko banga kwihakana Imana.
Iyo dukoreye Imana neza, tuyubaha tunayumvira, Imana iratugororera
( abaheb 6:10 kuko Imana idakiranirwa ngo yibagirwe imirimo yanyu n’urukundo mwerekanye ko mukunze izina ryayo, kuko mwakoreraga abera na none mukaba mukibakorera). Tukiri no mu isi iraduhemba, ikaduha umunezero, kandi ikaturinda no gukorwa n’isoni.
Imana ntihemba umurimo wakoze kuko abantu bose barakora ahubwo ihemba impamvu yatumye ukora uwo murimo.
Imana izahemba buri wese ibimukwiriye:
· 1 abakorinto 4:5 Ni cyo gituma mudakwiriye guca urubanza rw’ikintu cyose igihe cyarwo kitarasohora, kugeza ubwo Umwami wacu azaza agatangaza ibyari byahishwe mu mwijima, kandi akagaragaza n’imigambi yo mu mitima. Ubwo ni bwo umuntu wese azahabwa n’Imana ishimwe rimukwiriye.
· 2 abakorinto 5:10 Kuko twese dukwiriye kuzagaragarizwa imbere y’intebe y’imanza ya Kristo, kugira ngo umuntu wese ahabwe ibikwiriye ibyo yakoze akiri mu mubiri, ari ibyiza cyangwa ibibi.
Imana izagororera uburyo abantu babajwe bahorwa Kristo bagakomeza kwihangana badacogoye. Hari abahinduriye benshi ku gukiranuka, bazagororerwa kurabagirana bakaka nk’inyenyeri.
Usanga abantu bakora imirimo myinshi mu nzu y’Imana, ariko umurimo mukuru kandi uzagororerwa ni uguhindurira abantu ku gukiranuka. Imana idushoboze gukora neza kandi dukiranuka.
Abandi bazagororerwa ni abanyabyaha, nabo bajya biturwa ibibi bakoze bakiri mu isi. Ijambo ry’Imana rikavuga ngo uko wagenje niko uzagenzwa. Twirinde tutazabura ingororano z’imirimo twakoze. Kora neza ugifite uburyo.
Amen
PASTOR BIMENYIMANA CLAUDE


text:
Ubuhamya: Gukizwa kwanjye byasaga nko kuzuka mu bapfuye. Yannis Gautier
Mama amaze kunta mfite imyaka 3, nahise njya kuba mu kigo cy’imfubyi cya DDASS. Nyuma y’igihe kitari gito, Data, niba umutima warakomeje kumucira urubanza, yaraje aramfata anjyana kwa Mireille wari indaya ye bari bafitanye abana babiri.
Data, yari umuntu wakundaga gusohoka, akajya kwinezeza mu masaha y’ijoro kandi akaba n’umuriganya. Yari afite iduka ry’imyenda (prêt- à -porter), ubucuruzi bwari buteye imbere cyane, ariko ntiyabashaga gutandukanya igishoro n’inyungu.
Muri ayo majoro yararaga yuzuyemo za « champagne » ndetse n’amatabi, yararaga atanga za « cheques » zitazigamiye , imyitwarire mibi cyane yagize ingaruka ku muryango.
Amaze kubona ko amadeni amubangamiye, ashakishwa hose n’abamwishyuza, yazinze utwe ahungira mu gihigu cya Côte d’Ivoire, ansiga kwa Mireille. Iki nicyo kimunyibukirizaho ko atari inyangamugayo.
Imyaka yakurikiyeho, yari imyaka y’umubabaro mwinshi kuri jye. Mu ruhande rw’umwuka ndetse no ku mubiri. Mireille washenguwe n’agahinda ndetse akagira n’inzigo urebye icyo nari ndi cyo imbere ye, yafashe akamenyero ko kunkubita.
Yarankubise cyane, ibipfunsi n’amagambo ankomeretsa umutima kugira ngo anyereke ko nta mwanya wanjye uri muri urwo rugo. Kuko ntashoboraga kwisubiza mu kigo cy’imfubyi kuri DDASS, yangize umuretwa we, igikoresho agenza uko ashaka. Icyari kibabaje cyane n’uko mu bwana byanjye jye nabonaga ko ari mama.
Twari dukennye, tudafite ibyangombwa by’ibanze mu rugo : amashanyarazi, ibiryo, imyenda noneho bigatuma abashinzwe imibereho myiza mu gace k’iwacu batwitaho kenshi bakadufasha.
Ku bw’iyo mpamvu kandi twari dutuye muri quartier y’abakene ndetse y’ibirara, yananiranye muri Paris. Birumvikana ko nakuriye ahantu hari ubugizi bwa nabi, haba mu rugo ndetse no hanze.
Uko imyaka yagendaga ihita, nagendaga nigomeka ku buyobozi ubwaribwo bwose, noneho iyo myitwarire mibi y’akavuyo ituma menya gereza mfite imyaka 15. Imyaka yakurikiyeho, noneho yo imbera mibi mera nk’umanuka ajya i kuzimu. Muri iyo myaka nabaye umucuruzi w’ibiyobyabwenge, ndabinywa, ndabyara, ntangira no kwitwaza intwaro. Muri icyo gihe nasimbutse urupfu inshuro ebyiri, umuvandimwe wanjye Frank arapfa, bamwica urupfu rw’agashinyaguro muri « restaurant ». Yari afite imyaka 30.
Nyuma nahuye na Manu, umukobwa w’umukristo wamperekeje mu rugendo rwanjye rwa nyuma rwa kalvariyo nakoreye mu nzu y’imbohe « Bois-d’Arcy » aho nafungiwe incuro ebyiri nzira kwibisha intwaro. Manu yahinduye ubuzima bwanjye.
Mu gihe namaze nganira na Manu, Imana yaransanze iranyiyereka. Aho hantu nari mfungiye habi, hatari habereye kuba, nahaboneye ukuboko kw’Imana kandi Imana yigaragaza mu buzima bwanjye mu buryo butangaje.
Nyuma y’amezi arindwi mfungiye muri gereza, nararekuwe by’agateganyo, kugira ngo kandi nyuma y’amezi 36 nzitabe urukiko ncirwe urubanza.
Igihano nari ngenewe ukurikije ibyaha naregwaga, cyari igifungo cy’imyaka 20. Ariko aho ngaho naho, ubuntu n’imbabazi byayo ntibyambaye kure kuko kubw’igitangaza cy’Imana nasohotse mu rukiko nitwa umwere.
Guhera ubwo, Imana yahinduye byose, abirindura byose mu ubuzima bwanjye,imigambi yanjye yose, impa imbaraga zo kureka ibibi nakoraga kera, naretse ibiyobyabwenge, abo twasangiraga, twagendanaga, ndabareka, byose birahinduka.
Yatumye muri jye hazamo inyota nyinshi yo kuyikorera, no kuvuga ibitangaza yankoreye byose. Ibyo nihutiye kubikora, ndabikora buri munsi kandi cyane nkibanda ku midugudu « Quartier » irimo ibirara.
Nyuma y’imyaka itanu, kubera umuhati nari mfite, nagiye muri ministere y’ivugabutumwa ku neza y’ umufasha wanjye Manu ndetse n’abana bacu bane.
Icyubahiro n’icy’Imana!
Ubu buhamya n’incamake y’igitabo cyitwa : « 52964 des ténèbres à la lumière »
Byavuye ku rubuga : Topchretien.com, bishyizwe mu kinyarwanda na Adda- Darlene.


text:
Abaturage batuye mu tugari dutandukanye tw’umurenge wa Nduba, mu karere ka Gasabo, mu mujyi wa Kigali, bamaze imyaka ine bategereje kuvoma amazi aturutse mu bigega n’impombo begerejwe muri 2012 ariko ngo bakaba barategereje amaso ahera mu kirere.
Muri 2012 ni bwo mu tugari dutandukanye tugize Umurenge wa Nduba nka Shango, Gasanze, Muremure na Butare hanyujijwe imiyoboro y’amazi ndetse hashyirwamo amatiyo nyuma n’ibigega birubakwa yewe n’amavomo yegerezwa abaturage ariko ntibabona amazi.
Abatuye muri utu tugari bavuga ko bari bazi ko ikibazo cyo gukoresha no kunywa amazi mabi nayo bavoma kure kigiye gukemuka, nyamara nkuko bamwe mu bo twaganiriye babivuga, ngo bamaze imyaka ine bategereje aya amazi kuri ibyo bikorwa remezo bazaniwe ariko ngo bayobewe amaherezo.
Aba baturage bavuga ko aya mazi akimara kuhagera bayavomye igihe gito cyane agatangira kugaragaza ibibazo birimo guturika kw’amatiyo ayobora amazi ndetse rimwe na rimwe ngo bakanabwirwa ko moteri ikura amazi ku isooko ngo yagize ikibazo gituma batavoma.
Iki kibazo cya moteri ngo cyagiye kivugwa kenshi ariko abaturage babwirwa ko amashanyarazi nagera muri uyu murenge iki kibazo ngo kizakemuka burundu, gusa igikomeje kubatera urujijo ngo ni uko amashanyarazi yahageze ariko ikibazo ntigikemuke nkuko bari barabibwiwe.
Umwe mu baganiriye na Makuruki.rw utuye mu kagari ka Butare yagize ati: “Aya mazi tuyategereje imyaka ine yose, twabanje kuvomaho agahe gato, nyuma amatiyo akajya aturika, ubundi bakatubwira ngo moteri ifite ikibazo gusa ikibazo cy’amazi kiraduhangayikishije muri Nduba.”
Undi na we utuye mu kagari ka Shango yagize ati: ”Baraje bacukura imiyoboro, bashyiramo amatiyo tubona bubatse ibigega n’amavomo tugira ngo ikibazo cy’amazi kigiye gukemuka, ariko kugeza ubu twavomye iminsi mike none tumaze imyaka ine yose tutabona amazi.”
Umuyobozi w’umurenge wa Nduba Barigye Peter yadutangarije ko ikibazo cy’ingutu cyahagaritse ikoreshwa ry’ibi bikorwa remezo ngo ari moteri zakoreshejwe zidafite ubushobozi bwo gutanga amazi, maze atubwira ko akarere karimo kubikemura vuba abaturage bakazabona amazi mu gihe gito.
Barigye yagize ati:“Nibyo ayo mazi yarahageze koko n’ibigega barabyubaka ndetse n’abaturage batangira kuvoma ariko haza kubaho ikibazo cyuko moteri yari ifite ubushobozi buke bwo kuzamura amazi kandi ikanakoresha essence nyinshi, ariko noneho ubu ngubu aho bigeze akarere katanze isoko ndumva muri iki cyumweru rwiyemezamirimo yaragezeyo ubu barimo gushaka uburyo amazi yazamuka aho mvugira aha ubu ngubu barimo kubikora moteri ya essence ntabwo izongera gukoreshwa hazakoreshwa uburyo bw’amashanyarazi.”
Gusa uyu muyobozi avuga ko hari impungenge zuko amatiyo ashobora kuba yarangiritse bitewe n’imyaka ishize atabye mu butaka kandi adakoreshwa, gusa ngo nihagira aho biboneka ko yangiritse ngo bazayasana nyuma bitewe n’uko ngo badashobora kubimenya amazi atarazamuka.
Ubuyobozi bw’akarere ka Gasabo butangaza ko iki kibazo kirimo gukemurwa kuko nga hoherejweyo imashini (pompe) ifite ubushobozi bwo kuzazamura amazi ndetse yongeraho ko mu gihe gito cyane aba baturage bazaba bavoma.
Stephen Rwamurangwa, umuyobozi w’akarere ka Gasabo yagize ati: “Twabaguriye pompe (imashini ikura amazi ku isooko iyohereza mu matiyo) ifite ubushobozi buhagije, ubundi baguraga utw’amafuti tudafite ubushobozi tugateza ikibazo, iyo pompe yatwaye miliyoni 15 kuko abaturage bagomba kubona amazi, ahubwo ubundi bagombye kuba baratangiye kuvoma kuko hari haratinze isoko ry’iyo pompe kandi bambwiye ko yaguzwe ahubwo reka nkurikirane ndebe kuko nta kindi kibura.”
Meya Rwamurangwa yijeje abaturage ko aya mazi agomba kuboneka vuba nubwo na we yagaragaje impungenge zuko amatiyo ashobora kuba yarangiritse ariko akavuga ko no kuyasana bitatwara igihe kinini.
Yanavuze ko hari n’undi mushinga wamaze kwigwa w’amazi azatangwa na WASAC ukazageza amazi mu tugari tutazagerwaho n’aya mazi arimo gukorwa.
Jean Paul NIYITANGA
MAKURUKI.RW


text:
sam.
01
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 4, 1-5)
Bavandimwe, 1buri wese rero natubonemo abagaragu ba Kristu n’abagabuzi b’amabanga y’Imana. 2Kandi icyo abagabuzi batezweho si ikindi kindi, atari ukuba indahemuka. 3Jyeweho sintewe inkeke n’uko mwancira urubanza, cyangwa ko narucirwa n’urukiko rw’abantu, ndetse nanjye ubwanjye sindwicira. 4Nyamara n’ubwo nta kibi niyumva mu mutima, ibyo si byo bingira umwere ; Nyagasani wenyine ni we uncira urubanza. 5Namwe rero ntimugace imanza igihe kitaragera, mutegereze ko Nyagasani azaza, agashyira ahabona ibihishwe mu mwijima, akanatangaza ibyo umutima ubundikiye. Ubwo ni bwo Imana izaha buri wese ishimwe rimukwiye.
ZABURI (Zab 37 (36), 3-4, 5-6, 27-28, 39-40ac)
Inyik/ Agakiza k’intungane gaturuka kuri Uhoraho.
Iringire Uhoraho kandi ugenze neza,
kugira ngo ugume mu gihugu kandi uhagirire amahoro.
Nezezwa n’Uhoraho,
na we azaguha icyo umutima wawe wifuza.
Yoboka inzira igana Uhoraho,
umwiringire : na we azakuzirikana,
maze ubutungane bwawe abugaragaze nk’umuseke ukebye,
n’ubutabera bwawe bumere nk’amanywa y’ihangu.
Irinde ikibi maze ukore icyiza,
ni bwo uzagira aho utura ubuziraherezo;
kuko Uhoraho akunda ibitunganye,
kandi ntatererane abayoboke be.
Agakiza k’intungane gaturuka kuri Uhoraho,
ni we buhungiro bwazo igihe cy’amakuba.
Uhoraho arabafasha, akabarokora,
kuko ari we bahungiyeho.
IBANGONDIRIMBO RIBANZIRIZA IVANJILI (Hish 19, 7-9)
Alleluya Alleluya.
Nitwishime tunezerwe kubera Isezerano rishya :
hahirwa abatumiwe mu bukwe bwa Ntama !
Alleluya.
IVANJILI
+ Luka (Lk 5, 33-39)
Muri icyo gihe, Abafarizayi n’abigishamategeko 33babwiye Yezu bati “Abigishwa ba Yohani basiba kurya kenshi kandi bagasenga, n’ab’Abafarizayi na bo ni uko, naho abawe baririra bakinywera !” 34Ariko Yezu arabasubiza ati “Mushobora mute kwiriza ubusa abakwe, kandi umukwe akiri kumwe na bo ? 35Ariko hari igihe umukwe azabavanwamo, ubwo rero muri iyo minsi bazasiba kurya.” 36Yungamo abacira uyu mugani ati “Nta we utabura ikiremo ku gishura gishya ngo agitere ku gishura gishaje. Agenje atyo yaba yangije igishura gishya, kandi icyo kiremo kivuyeho nticyaba gikwiranye n’icyo gishura gishaje ! 37Nta n’ushyira divayi nshya mu masaho ashaje, kuko divayi nshya yasandaza amasaho divayi ikameneka, kandi amasaho akaba apfuye ubusa. 38Ahubwo igikwiye ni ugushyira divayi nshya mu masaho mashya. 39Kandi nta wanyoye divayi ikuze wifuza kunywa ikiri nshya, kuko aba avuga ati ‘Divayi imaze iminsi ni yo nziza.’”


text:
Yabitangaje tariki ya 07 Nzeli 2016, mu nteko rusange y’abaturage b’Akarere ka Gicumbi, yitabiriwe n’izengo z’ibanze kuva ku mudugudu kugeza ku buyobozi bw’akarere.
Guverineri Bosenibamwe yavuze ko abayobozi badashaka kurwanya ibihungabanya umutekano byiganjemo ibiyobyabwenge, ko bagiye gufatirwa ibyemezo bikomeye, birimo no kwirukanwa mu kazi.
Agira ati “Ikintu cya kanyanga duhora tuvuga, abarembetsi, amarondo adakorwa neza, birazwi ko ibyo byose aha bihari, mudugudu, umuyobozi wungirije w’akarere, umuyobozi w’akarere, abajyanama, ubuyobozi burarangira aha, ntimutadufasha.
Icyo mwitaga umugati mwagabanye cyirabacitse, ikivuguto cyari kibageze ku munwa kiramenetse mutakinyoye ndabarahiye.”
Mukama Abbas, Visi Perezida w’Umutwe w’Abadepite, wari witabiriye iyo nteko, yunze mu rya Guverineri Bosenibamwe, avuga ko umuyobozi wese uzajya yanga gutanga amakuru y’umuntu aziho icyaha cyangwa umuntu waraye aho ayobora ntabimenyeshe ababishinzwe, azajya afatwa nk’uwakingiye ikibaba abagizi ba nabi.
Agira ati “Hari abafite ishayri kubera iterambere u Rwanda rukomeje kugeraho mu buryo bwihuse, mumenye ko ibi hari abo bidashimisha, mube maso rero muharanire umutekano, umuntu wumva ko adashyigikiye umutekano, asabe Imana imwijyanire hakiri kare”.
Abayobozi b’inzego z’ibanze muri Gicumbi bo bagaragaza ikibazo cy’uko hari ubwo bakora ibishoboka mu gufata abahunganya umutekano, ariko bakabura ubutabazi bwihuse.
Ikindi kibaca intege ni uko hari abo bafata babashyikiriza inzego zishinzwe kubungabunga umutekano, ugasanga babatanze kugera mu rugo; nkuko bitangazwa n’umwe bu bayobozi, utashatse kwivuga izina.
Agira ati “Ndabyemera ko nkatwe turi ku mupaka, kanyanga zambuka! Ejo bundi narwanye n’umurembetsi arankomeretsa nabuze untabara, kandi uramufata wamugeza mu nzego zikuruta, wagera mu rugo ugasanga yahagutanze, ubwo mugatangira guhigana”.
Kuri iki kibazo, ubuyobozi bw’Intara y’Amajyaruguru bufatanyije na Polisi y’Igihugu, bakaba basabye inzego z’ibanze zo muri Gicumbi gukora urutonde rw’abantu bafatwa bakarekurwa ubundi hagafatwa ingamba.


text:
U Rwanda rwungutse ababyaza n’abaforomo 198
Abanyeshuli 198 bo mu ishuri rikuru ry’abaforomo n’ababyaza rya Rwamagana (RSNM) bahawe impamyabumenyi zo mu kiciro cya mbere cya kaminuza (A1) mu mashami y’ubuforomo n’ububyaza.
Mu muhango wo kubaha impamyabumenyi, Musenyeri Antoine KAMBANA, Umushumba wa Diyosezi Gatulika ya Kibungo akaba n’umuyobozi w’ikirenga w’ishuri ry’abaforomo n’ababyaza rya Rwamagana yibukije abanyeshuri basoje amasomo yabo ko umurimo bagiye gukora ufite uruhare runini k’ubuzima bw’Abanyarwanda.
Yagize ati: “Muri abafasha ba hafi mu kwita k’ubuzima kuko ubuzima butangirira mu maboko yanyu niyo ubuzima buhungabanye turabiyambaza kugirango mububungabunge kandi busorezwa mu maboko yanyu, ubutumwa bukomeye mufite muri amaboko y’Imana ikoresha mu kurengera ubuzima bw’umuntu .”
Umunyeshuri uhagarariye abandi yavuze ko bahisemo guharanira ko iterambere igihugu kimaze kugeraho ritagomba gusubizwa inyuma n’uko hari umwe mu banyarwanda wawungabanyijwe n’ubuzima kandi bafite uburyo bamutabara.
Ishuri rikuru ry’abaforomo n’ababyaza rya Rwamagana (RSNM) , ryatangijwe mu kwezi kwa Nzeli 1962 ritangijwe n’ababikira b’Ababerinaridini (Bernardine Cistercian Sisters).
Kuva muri uwo mwaka w’1962 kugeza mu mwaka w’1966, ryateguraga abafasha b’abaganga (A3). Mu mwaka wa 1966 kugeza mu Ukuboza 2007, ryateguraga abaforomo bo ku rwego rwa A2.
Kuva mu kwezi kwa Mutarama 2007 nibwo RSNM ryatangije icyiciro cya mbere cya Kaminuza (A1) mu ishami ry’ubuforomo n’ububyaza, iyi ni inshuro ya kabiri batanze izi mpamyabumenyi.
SRC: IMVAHO NSHYA


text:
Gutekereza Ku Ijambo Bihindura Ubuzima Bwawe
“Ibiri muri iki gitabo cy’amategeko ntukarorere kubihamisha akanwa kawe,
ahubwo ujye ubitekereza ku manywa na nijoro kugira ngo ubone uko
ukurikiza ibyanditswemo byose. Ni ho uzahirwa mu nzira zawe,
ukabashishwa byose” (Yosuwa 1:8).
Gutekereza (Meditation) biri mu murongo w’ibyanditswe hejuru ntabwo bishaka kuvuga
imyitozo abantu bajya bakora aho usanga bayobora ibitekerezo byabo ku
busa. Ahubwo, ni igikorwa cy’Umwuka aho uhitamo kwerekeza ibitekerezo
byawe ku Ijambo ry’Imana. Itegereza ibivugwa muri uyu murongo: “Ibiri
muri iki gitabo cy’amategeko ntukarorere kubihamisha akanwa kawe; ahubwo
ujye ubitekereza amanywa na nijoro …” Ntabwo rero ari ugutekereza ku
kintu kibonetse cyose, ahubwo ni ku Ijambo.
Gutekereza cyangwa kuzirikana ku Ijambo ry’Imana nibyo bihindura ubuzima bwawe;
biraguhindura. Ibyo biterwa nuko Ijambo rifite umurimo mu buzima bwawe.
Kuzamurwa mu ntera kwawe, intsinzi, ubuzima bwiza, kwaguka no gukomera
byose biri mu Ijambo. Niyo mpamvu Pawulo, yandikira Timoteyo muri 1
Timoteyo 4:15 yamushishikarije kwitanga wese – byuzuye – ku bw’umurimo
w’Ijambo: “Ibyo ujye ubizirikana kandi abe ari byo uhugukiramo, kugira
ngo kujya mbere kwawe kugaragarire bose.” Nawe ukwiye kubigenza utyo.
Uhugukire Ijambo. Ureke rigire imbaraga mu buzima bwawe.
Tekereza abantu babiri b’abahanga, bakoresha neza ubwenge bwabo. Bombi
bakagerageza mu gihe kimwe; umwe agasoma ibitabo byose byo mu isi
akagira n’abarimu b’indashyikirwa bo kumwigisha. Maze undi agasoma bike
bishoboka, ariko akazirikana ku Ijambo! Nyuma y’imyaka 20, naguhamiriza
ko uwakomeje kuzirikana ku Ijambo azatunganirwa mu buzima kurusha
mugenzi we. Mushobora kwibaza uburyo mpamya ibi, ariko ni ukuri gufite
gihamya. Kuzirikana ku Ijambo ry’Imana hari icyo bikora ku mwuka wawe.
Umuntu w’umuhanga mu by’isi ashobora gusoma ikintu cyose maze akagisobanura mu buryo bwa gihanga, ariko umuntu ubwenge bwe bwakozweho n’amavuta
y’Imana we azagisobanura bihuje n’imyumvire y’Imana. Utitaye ku mwuga
wawe; waba uri umuganga, umunyamategeko, umunyapolitiki, cyangwa se
umukinnyi wa siporo, niwita ku Ijambo ry’Imana ukarizirikana, uzahinduka
indashyikirwa mu byo ukora.
Isengesho Data mwiza, Ijambo ryawe ni itabaza ry’intambwe zanjye kandi ni umucyo mu nzira yanjye, unyobora mu nzira nkwiye gucamo. Uko nzirikana ku Ijambo
ryawe, mpindurwa ubwiza ndibonamo, mu Izina rya Yesu. Amen.
Pst Chris


text:
Insanganya matsiko yerekeye ibinyamaswa binini cyane ("dinosaures") muri Bibiliya, ifite uruhare runini mu mpaka zigibwa mu muryango wa Gikristo, zerekeye imyaka isi imaze iremwe, uko basobanura igitabo cy’Itangiriro, n’uko basobanura ibimenyetso byose bifatika tubona mu bidukikije. Abemera ko isi imaze imyaka irenga iyo bayikekera, usanga bashaka kwemeza ko Bibiliya itavuga kuri ibyo binyamaswa binini cyane ("dinosaures"), kubera ko, iyo urebye ibyo bagenderaho, usanga ibyo binyamaswa binini cyane ("dinosaures"), byarapfuye hashize imyaka amamiliyoni n’amamiliyoni mbere y’uko umuntu wa mbere akandagira ku isi. Abantu banditse Bibiliya bashobora kuba batarigeze barebesha amaso yabo ibyo binyamaswa bikiri bizima.
Abemera ko isi imaze imyaka micye cyane, usanga bashaka kwemeza ko Bibiliya itavuga kuri ibyo binyamaswa binini cyane ("dinosaures"), kuko itigeze ikoresha na rimwe ijambo “dinosaures.” Ahubwo, ikunda gukoresha ijambo ry’Igiheburayo “tanniyn”, basemura muri Bibiliya zacu z’Icyongereza inshuro nke cyane kandi mu buryo butandukanye. Rimwe na rimwe bavuga ko ari “ikinyamaswa kinini cyo mu nyanja,” ubundi bakavuga ko ari “ikiyoka.” Muri rusange barisemura “nk’igikoko kinini cyane gikururuka hasi kandi gicira umuriro (dragon).” “Tanniyn” igaragara nk’aho yari ubwoko bw’ikinyamaswa gikururuka hasi kinini cyane bitangaje. Ibi biremwa babivugwa mu Isezerano rya Kera inshuro zigera kuri mirongo itatu (30) kandi byabonekaga ku butaka no mu mazi.
Nyuma yo kuvugakuri ibi binyamaswa binini cyane bikururuka hasi, Bibiliya igaragaza ibiremwa bibiri, ku buryo abashakashatsi bamwe bemeza ko abanditsi ba Bibiliya, bashobora kuba barashakaga kuvuga “dinosaures”. Bavuga na none ko behemoti yari ikiremwa kinini cyane kuruta ibindi biremwa byose byaremwe n’Imana, ikiremwa kinini cyane cyari gifite umurizo umeze nk’igiti cy’umwerezi (Yobu 40:15). Bamwe mu bashakashatsi nabo bagerageje kwemeza ko behemoti yasaga n’inzovu cyangwa se imvubu. Abandi bagashimangira ko nzovu n’imvubu zigira imirizo inanutse cyane, ku buryo idashobora kugereranywa n’igiti cy’umwerezi. Ku rundi ruhande “Dinosaure” kimwe na “brachiosaure” na “diplodocus”, ibikururuka bifite hafi metero mirongo itatu z’uburebure kandi zarishaga ubwatsi, byo byari bifite imirizo minini cyane, ishobora kugereranywa n’igiti cy’umwerezi.
Buri bwoko buvugwa mu mateka y’isi ya kera, bufite ibihangano by’ubugeni bitandukanye, byerekana ibishushanyo by’ibiremwa binini cyane bikururuka hasi. Ibihangano bishushanyije ku mabuye, ibikoresho gakondo byakozwe n’umuntu, ndetse n’ibihangano bito bito bibumbye mw’ibumba, byavumbuwe muri Amerika ya Ruguru, usanga bisa n’ibihangano byo muri iki gihe byerekana “dinosaures”. Ibihangano bibajwe mu rutare biboneka muri Amerika y’Epfo, byo byerekana abantu bagendera ku biremwa bisa na “diplodocus” kandi, igitangaje n’uko biriho n’amashusho tumenyereye y’ibiremwa bisa na “dinosaure” ifite amahembe atatu (Tricératops), “dinosaure” isa n’inyoni (Ptérodactyle), na “dinosaure” itungwa n’inyama (tyrannosaure). Ibihangano by’Abaroma bigizwe n’ibice bigiye bitandukanye, ibihangano bikozwe mw’ibumba by’Abamaya, n’inkike z’umujyi wa Babuloni, ibyo byose birahamya uruvange rw’imico y’abantu, n’ukuntu bari bafite inyota yo kumenya ibi biremwa, batitaye ku karere bakomokagamo. Kuvuga ibintu uko byagenze hatarimo gukabya nka Il Milione ya Marco Polo, byivanga n’inkuru zitangaje zerekeye inyamaswa zikusanya imitungo. Hejuru y’ibimenyetso byinshi by’amateka bifatika n’ibyerekana inkomoko y’umuntu, byerekeye uko umuntu yabanaga mu mahoro na “dinosaures”, hari ibimenyetso bifatika, nk’amashusho y’ibirenge by’abantu n’ibya “dinosaures”, byavumbuwe biri kumwe ahantu hamwe muri Amerika ya Ruguru no muri Aziya yo mu Burengerazuba bwo Hagati.
Ubwo se, hari “dinosaures” muri Bibiliya? Ikibazo ntikizabona igisubizo vuba. Ibyo bizaterwa n’uburyo muzasobanura ibimenyetso byagaragajwe n’uburyo mubona isi ibakikije. Iyo Bibiliya isobanuwe ijambo kw’ijambo, havamo ibisobanuro by’isi ikiri nshyashya, kandi igitekerezo cyerekeye guturana mu mahoro cya “dinosaures” n’ibiremwa muntu, gishobora kwemerwa. Niba “dinosaures” n’ibiremwa muntu byaraturanye mu mahoro, byagenze bite kuri “dinosaure”? mu gihe Bibiliya itavuga kuri iki kibazo, za “dinosaures” zishobora kuba zarapfuye nyuma gato y’imyuzure, yatewe n’uruhurirane rw’imihindukire idasobanutse y’ibidukikije n’uburyo umuntu yagerageje buri gihe kuyihagarika.
Gotquestions.org


text:
Si buri mukobwa wese upfa gusura umusore ku nshuro ye ya mbere bamenyanye, gusa bamwe barabikora bakabasura nubwo atari ko babyitwaramo kimwe.
Bamwe batinya bakekako wenda umuhungu cyangwa umusore baba bakundana ashobora kubakoresha imibonano mpuzabitsina ku ngufu cyangwa bakaba babakorera nibindi bikorwa bibi dore ko baba bari kumwe mu nzu bonyine.
Ibi ni bimwe mubyo abakobwa bakunze kubeshya abahungu;
1.Akubeshya ko ari imugongo
Akenshi n’ubwo abakobwa benshi badakunda gusura abahungu mu mazu yabo babamo niyo abyemeye hari amayeri menshi yifashisha nko kuba yakubeshya ko ari mu kwezi kwe(imihango) mu rwego rwo kwirinda kuba hari cyo wamubaza
2.Abenshi bakunze kuza biyambariye imyenda ibafashe:
Abakobwa benshi iyo badashaka gukora imibonano mpuzabitsina hari ubwo bajya gusura inshuti zabo z’abahungu bambaye utwenda tubafashe.
3.Agusaba ko mwaganirira hanze:
Bitewe no kuba yumva afite impungenge ko ushobora kumukoresha ibyo we adashaka agusaba ko mwaganirira hanze kugirango yumve atuje ibi bimuha umutekano mukaganira ashize amanga ntacyo yishisha kuko aba yumva ntacyo wakora muri hanze.
4.Azana n’indi nshuti ye y’umukobwa:
Igihe cyose uzabona umukobwa w’inshuti yawe aje kugusura ari kumwe n’undi muntu ashobora kuba ari umukobwa mugenzi we aha uzamenye ko nta kabuza atifuza ko mwagira icyo mukora ngito ku bijyanye n’imibonano mpuzabitsina
5.Agaragaza agahinda kenshi :
Abakobwa benshi iyi ni intwaro bifashisha mugihe badashaka ko bagirana imibonano mpuzabitsina, akugaragariza agahinda kenshi gashoboka kugirango akwereke ko nta kindi kintu ari gutereza bikarangira yitahiye nta kibaye
Si ihame ko ibyo twavuze aha aribyo umukobwa akoresha adashaka kuryamana n’umuhungu w’inshuti ye igihe yamusuye, ahrui ubundi buryo butandukanye nubwo ubwo twavuze aribwo bukunze gukoreshwa.


text:
Touchrwanda twabateguriye byendagusetsa uri busome ugatangira weekend wumva uguwe neza, useke ugorore imbavu zawe
1. Umugabo abaza
umwana we ati”” 10 guteranyaho 10 ni
kangahe?? umwana ati”” papa ntabwo mbizi! se
ati igicucu gusa uzapfa utamenye ubwenge!!
Umwana nawe abaza se ati”” papa uhuye na
cheqwe ya 5000Fr na cheqwe ya 3000fr wafata
iyihe se ati”” nafata iya 5000 Fr !!!! umwana
ati”” igicucu gusa niyompamvu uzapfa udakize
ubwo se uzifashe zose waba iki????
2. Joriji Na Rwenya Bari Barimo Kureba
Amakuru Kuri Tv Nuko Hacaho Umugabo Wari Uhagaze Ku
Kiraro
Agiye Kwiyahura Nuko Joriji Ati”ndasheta
5000rwf
Uriya Mugabo Ntabwo Ari Busimbuke!
Rwenya We
Ati”nange Ndasheta 5000rwf Ndabizi
Arasimbuka,.Nuko Kubw’amahirwe Make Ya
Joriji
Wa Mugabo Arasimbuka Joriji Aremera Aha
Amafaranga Rwenya. Ariko Rwenya Yanga
Kuyafata
Ati”ntabwo Nayafata Nakubeshye Njye Nari
Nabonye Amakuru Mu Gitondo Ko
Yasimbutse Joriji
Nawe Ati”oya Yafate Nange ayo makuru Nayabonye Arko
Sinatekerezaga Ko Uriya Muntu Yakongera
Akaba
Ikigoryi Agasimbuka nkuko yasimbutse mu gitondo
3. Umugore ukunda ibintu cyangwa utagira
indangagaciro. z’umuco yatendetse abagabo babiri baziranye, akaba yari afite umugabo ukunda kujya muri misiyo kenshi
yahashingura ikirenge nyamugore agatangira
guha gahunda abasambane be.
Rimwe rero reka umugabo azamubeshye ko
agiye kuri misiyo izamara iminsi ine, ariko akaba yari yarabwiwe ibyo umugore akora
yanga kugendera ku mabwire. Kuri iyi nshuro yashakaga kumwifatira ubwe.
Akiva mu rugo, umugore yahise ahamagara ihabara rya mbere ariha gahunda ya sa yine.
Uwa kabiri amuha iya saa munani [ubwo
wenda uwasa yine yari kugeza nka saa saba
hanyuma undi akaza kurara nta wamenya.]
Uti “Byagenze gute rero ?” Uwa sayine yaje sa tanu n’igice, akihagera umugore ati “Ko watinze kandi sa saba mfite gahunda yihutirwa ? Ngwino tugire vuba !”
Ngo batere intamwe imwe umuntu aba
arakomanze. Yari nyir’urugo ugarutse.
Umugore ngo akureho akarido arumirwa, ati
“Reka nshake agafunguzo.” Yigiriye inama yo gushyira rya habara mu mufuka awegeka imbere y’urugi, nuko akingurira cheri we.
Batangira kuganira ku by’urugendo rwasubitswe, hashize akanya umugabo
yirambika mu ntebe ngo aruhuke.
Rya habara rya kabiri ryo ryaje mbere ho
isaha, ubwo na we aba arakomanze.
Nyir’urugo ati “Uwo ni nde ?” Umugore n’isoni ngo akingure, ati “Ese ni wowe ? Nagize ngo ntukije gutwara imyumbati
yawe. Akira ngukorere ndumva binaremereye !”
Umugabo n’ubwoba arikorera, ageze imbere hari umuferege aturamo cya gifuka akeka ko
ari ibyumbati bibisi koko arigendera.
Mu gitondo ajya kureba inshuti ye bari
bamubwiye ko yinjiye ibitaro, agezeyo
baraganiraaaa ; umurwayi ati “Sha wahora ni iki ko nahuye n’impanuka !” Ati “Nagiye kubinda ahantu nyir’urugo arahansanga umugore anshyira mu mufuka, hashize akanya haza ikindi kigabo cy’ikigome umugore arakinkorera ngo ni imyumbati. Cyaragiye kinkubita mu muferege imbavu ubu basanze zavunaguritse, umutwe wo sinakubwira mbese
gukira kwanjye ni hamana.”
Uwari amuteze amatwi ati “Yoo ! Pole sana ndugu ! Sinamenye ko ari wowe bankoreye
mba naratuye gahoro.


text:
Kamonyi: Amatsinda yo kubitsa no kugurizanya arasabwa guhindura imikorere
Nubwo benshi mu baturage b’akarere ka Kamonyi, bitabiriye kwibumbira mu matsinda bahanamo amafaranga bakabasha gukemura bimwe mu bibazo bya bo; bamwe mu bahagarariye amatsinda basabwe kubyaza ayo mafaranga inyungu batanga inguzanyo ku banyamuryango. Nyuma y’amahugurwa y’iminsi itatu yashojwe kuri uyu wa gatatu tariki 31/7/2013, abahagarariye amatsinda yo kubitsa no kugirizanya bo mu karere ka Kamonyi baravuga ko biyemeje gukoresha amafaranga... Read More


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
lundi 24 janvier 2011
Nzagukundira amafaranga !!!!!
Akenshi iyo umuntu arebye urukundo rw’abasore ni nkumi biki gihe ubona ari amacenga ndetse no kubeshyanya hagati yabo umuntu yakwibaza ati: hagati yabo babibona gute?
Iki kibazo nta muntu byibura umaze kuba ingimbi cyangwa se umuntu umaze gukura wenda uri hejuru yi myaka nka cumi numunani uba atagifite muri iki gihe.cyane cyane ko usi gaye ubona ku icyambere m'urukundo kuri ubu ari gukunda umuntu ufite amafaranga cyane cyane m’ubahungu iki kibazo nibo usanga bahura nacyo cyane dore ko atakundwa ntamafaranga afite.mubakobwa ho ubu baragikemuye bo nugukunda ufite amafaranga. Niyo mpamvu ubu inzira.com agera geje kwegera aba kobwa bo ntandaro y'ikibazo ndoreko aribo batuma urukundo hagati y'abasore ni nkumi ubona ari imikino gusa kandi Atari byiza dore ko baba bahemukira umwe muribo waba afite urukundo.
Dore uko abakobwa babivuga bo bavugako batakunda umusore utagira amafaranga kuko ntakamaro yaba amufitiye bamwe bati : eehh umusore utagira amafaranga ubwose yaba akumariye iki? Abandi nabo bati: umusore nufite amafaranga! Ubwose mwabana he? Anteye inda se yantugishiki n'umwana ? nko mugihe yaba udafite amafaranga.ugasa harimo ukuri kuribo urebeye kuri iyi ngingo. gusa ibajije ati ko hari igihe umukobwa usanga atendetse abasore barenga babiri bose bafite amafaranga aho haba harimo se uruhe rukundo? Bamwe nuribo bati natwe si twese tubikora gusa harimo bamwe muri twe babikora ati abobo baba bashaka kurya amafaranga y’abasore.
Nyuma yaho inzira.com yegereye abahungu bo bavugako ikihishe inyuma ari uko nabo ntarukundo babona abakobwa babereka ubibye gushaka kubaheza ndetse no kubarira amafaranga yabo.
inzira.com irasanga atari byiza gukundira umuntu hari icyo umuca koko hari nigihe ushobora kubura icyo wamukundiye .dore ko arizo ngaruka zingo zitana. abakobwa bahera iwabo nibindi byinshi..
Iki kibazo nta muntu byibura umaze kuba ingimbi cyangwa se umuntu umaze gukura wenda uri hejuru yi myaka nka cumi numunani uba atagifite muri iki gihe.cyane cyane ko usi gaye ubona ku icyambere m'urukundo kuri ubu ari gukunda umuntu ufite amafaranga cyane cyane m’ubahungu iki kibazo nibo usanga bahura nacyo cyane dore ko atakundwa ntamafaranga afite.mubakobwa ho ubu baragikemuye bo nugukunda ufite amafaranga. Niyo mpamvu ubu inzira.com agera geje kwegera aba kobwa bo ntandaro y'ikibazo ndoreko aribo batuma urukundo hagati y'abasore ni nkumi ubona ari imikino gusa kandi Atari byiza dore ko baba bahemukira umwe muribo waba afite urukundo.
Dore uko abakobwa babivuga bo bavugako batakunda umusore utagira amafaranga kuko ntakamaro yaba amufitiye bamwe bati : eehh umusore utagira amafaranga ubwose yaba akumariye iki? Abandi nabo bati: umusore nufite amafaranga! Ubwose mwabana he? Anteye inda se yantugishiki n'umwana ? nko mugihe yaba udafite amafaranga.ugasa harimo ukuri kuribo urebeye kuri iyi ngingo. gusa ibajije ati ko hari igihe umukobwa usanga atendetse abasore barenga babiri bose bafite amafaranga aho haba harimo se uruhe rukundo? Bamwe nuribo bati natwe si twese tubikora gusa harimo bamwe muri twe babikora ati abobo baba bashaka kurya amafaranga y’abasore.
Nyuma yaho inzira.com yegereye abahungu bo bavugako ikihishe inyuma ari uko nabo ntarukundo babona abakobwa babereka ubibye gushaka kubaheza ndetse no kubarira amafaranga yabo.
inzira.com irasanga atari byiza gukundira umuntu hari icyo umuca koko hari nigihe ushobora kubura icyo wamukundiye .dore ko arizo ngaruka zingo zitana. abakobwa bahera iwabo nibindi byinshi..
Inscription à : Publier les commentaires (Atom)


text:
Uyu muryango watangaje ibi ku itariki ya 23 Nzeli 2016, ubwo wari mu karere ka Gicumbi mu murenge wa Rubaya, uhana imbibi n’igihugu cya Uganda. Hari mu gikorwa cy’ubukangurambaga bugamije gushishikariza urubyiruko gusobanukirwa n’ubuzima bw’imyororokere.
Mulisa Henriette wari uhagarariye Imbuto Foundation yasabye urubyiruko cyane cyane urw’abakobwa, kwirinda ibishuko by’abantu babashuka, bakabashora mu busambanyi. Yababwiye ko bashobora kwanduriramo indwara zirimo SIDA cyangwa bagatwara inda zitateguwe zituma bata ishuli.
Agira ati “Muri bato, abo bose babashukisha amandazi n’utundi tw’ubusa, mwibuke neza ko mushobora kubyiha ndetse mukiha n’ibirenze ibyo. Birabasaba rero kwirinda mugashyira umutima hamwe mukiga mugasoza amashuri yanyu”.
Kubera uburyo umurenge wa Rubaya uhana imbibi na Uganda, usanga bamwe mu baturage bawutuye bigira muri icyo gihugu gupagasa. Usanga bamwe batita ku burere bw’abana babo bityo bikabaviramo kugwa mu bishuko kubera kudasobanukirwa n’ibijyanye n’imyororokere.
Mukeshimana Claudine ni umwe mu bakobwa bo muri uwo murenge batanga ubuhamya. Avuga ukuntu yaguye mu bishuko, agatwara inda atiteguye. Agira inama bagenzi be yo kwirinda.
Agira ati “Nahuye n’umuntu aranshuka ntwara inda ntatekerezaga, ariko naje gukorana n’Imbuto Foundation, inyigisha kubyerekeranye n’imyororokere y’ubuzima bwanjye. Ndasaba bagenzi banjye kwirinda abantu bo mu dusantire babashukisha amandazi n’icyayi bavuye ku ishuri”.
Umuyobozi wungirije w’akarere ka Gicumbi ushinzwe imibereho myiza y’abaturage, Benihirwe Charlotte, asaba ababyeyi kwita ku burere bw’ababa babo.
Asaba kandi urubyiruko rwo mu murenge wa Rubaya kwirinda ikiyobyabwenge cya Kanyanga cyibasiye uwo murenge. Bamwe mu babyeyi nabo ngo usanga bibera muri kanyanga, ntibibuke guha uburere bwiza abana babo, abana babikorera ibyo bishakiye.


text:
ven.
04
févr.
2011
UBUTUMWA BUGEWE URUBYIRUKO KU MUNSI NGARUKAMWAKA W’URUBYIRUKO KU RWEGO RW’IGIHUGU
Kuwa 30 Mutarama 2011
(Ubu butumwa nibwo Papa Benedigito wa XVI yageneye urubyiruko mu rwego rw’Umunsi Mpuzamahanga
w’Urubyiruko ku nshuro ya XXVI umwaka wa 2011 )
Mushore imizi muri Kristu kandi mube ariwe mwishingikirizaho mukomejwe n’ukwemera
( Reba Kol 2,7)
Rubyiruko nkunda,
Kenshi nongera gutekereza ku Munsi Mpuzamahanga w’Urubyiruko wabereye i Sidine mu w‘ 2008. Twagize umunsi mukuru ukomeye w’ukwemera, aho Roho w’Imana yakoresheje ububasha bwe, akaduha gusabana hagati y’abari baje muri uwo munsi, baturutse imihanda yose y’isi.
Iryo huriro, kimwe n’ayandi yaribanjirije ryeze imbuto nyinshi mu buzima bw’urubyiruko rwinshi n’ubwa Kiliziya yose. Ubu amaso tuyahanze Umunsi Mpuzamahanga w’Urubyiruko utaha uzabera i Madride muri Kanama 2011.
Mu w‘1989 mbere gato y’uko urukuta rwaranze amateka rw‘ i Berlini rusenyuka urugendo nyobokamana rwakorewe muri Espanye ahitwa Saint-Jacques - de -Compostelle. None igihe umugabane w’Uburayi ukeneye kongera gushora imizi mu bukristu, tuzahurira i Madride dufite insanganyamatsiko igira iti « Mushore imizi muri Kristu kandi mube ariwe mwishingikirizaho mukomejwe n’ukwemera » (Kol 2,7). Mbararikiye icyo gikorwa gifitiye akamaro Kiliziya mu Burayi na Kiliziya y’isi yose. Nifuzako urubyiruko rwose, rwaza muri iryo huriro, baba abo dusangiye ukwemera muri Yezu Kristu, baba abaseta ibirenge, abashidikanya kumwemera n’abatamwera. Iryo huriro rishobora kubabera imbarutso yo gufata umurongo uhamye w’ubuzima bwabo: guhura na Nyagasani wazutse kandi uriho, bakabona n’urukundo afitiye buri wese muri twe.
1 .Ku isoko y’ibyo murangamiye
Mu bihe byose ndetse no ku gihe cyacu, urubyiruko rwinshi rwifuza ko imibanire y’abantu yarangwa n’ukuri n’ubufatanye. Benshi bifuza kugira umubano w’ukuri ushingiye ku bucuti, kubona urukundo rw’ukuri, gushinga umuryango wunze ubumwe, kuba batekanye mu mibereho yabo, kugira umutuzo uhamye bituma bizera ajo hazaza hakeye kandi hashimishije.
Iyo ntekereje nari muto , mbona ko umutuzo n’umutekano ataribyo bihangayikishije cyane urubyiruko. N’ubwo kugira umurimo watuma umuntu abaho nt mpungenge ari ikibazo gikomeye kandi cyihutirwa ntibikuraho ko urubyiruko ruri mu kigero cyo guhitamo icyerekezo-shingiro cy’ubuzima.
Iyo ntekereje igihe nari muto nibuka ko twifuzaga kutaguma mu mibereho isanzwe. Twifuzaga ibikomeye kandi bishya. Twifuzaga kugira ubuzima bwisumbuye kandi bwiza.Ibi bikaba byaraterwaga n’uko ibintu byaribimeze.
Mu gihe cy’ubutegetsi bw’igitugu no mu ntambara (Intambara ya Kabiri y’Isi), twapfukiranwe n’ubutegetsi bwariho. Tukifuza gusohoka muri iyo mfutanwa twarimo ngo dukoreshe ubushobozi bwa muntu. Ndahamya ko ubwo bushake bwo kwifuza kuva mu bisanzwe bubaho mu bihe byose. Kwifuza ibitandukanye n’ibimenyerewe mu buzima bwa buri munsi ugaharanira ibyisumbuyeho koko biri mu biranga abakiri bato. Tuvuge ko ari inzozi zeyuka iyo tubaye bakuru? Oya. ahubwo umuntu yaremewe ibyisumbuye bidafite iherezo. Ibisigaye ntibihagije, ntibimara ipfa. Mutagatifu Agustini yabivuze ukuri: ati « Umutima wacu ntiwatuza utaratura muri wowe ». Guharanira imibereho isumba isanzwe ni ikimenyetso cy’uko Imana yaturemye ko twifitemo ishusho yayo. Imana ni ubuzima ni nayo mpamvu ibiremwa byose yaremye biharanira kubaho. Kuburyo bwihariye kandi budasanzwe umuntu uremye mu ishusho y’Imana kandi usa nayo, akararikira urukundo, ibyishimo n’amahoro.
Turumva neza ko ari ugucurika ibintu gushaka kwigizayo Imana ngo ubesheho umuntu! Imana ni isoko y’ubuzima, kuyigizayo ni ukujya kure y’isoko bikaba kwibuza umudendezo n’ibyishimo: « Ikiremwa kidafite umuremyi kirapfa » (Vat.II Const. Gaudium et Spes, 36).
Umuco w’iki gihe mu nce zimwe na zimwe z’isi, cyane cyane mu bihugu byateye imbere, ushaka kwigizayo Imana cyangwa gufata ukwemera nk’umwihariko w’umuntu, ko kudakenewe mu mibereho rusange y’abantu. Mu gihe indangaciro ziremye umuryango w’abantu zikomoka ku Ivanjili – nk’agaciro k’ikiremwamuntu, ubufatanye, umurimo n’umuryango- haragaragara guhigika Imana, twakwita ubuhumyi kuko guhakana ubukristu n’ubukungu bukomoka k’ukwemera bishobora gutuma dutakaza indangamimerere shingiro yacu.
Niyo mpamvu , nshuti rubyiruko, mbahamagarira gukaza umurego mu nzira murimo yo kwemera Imana, Se wa Nyagasani Yezu Kristu. Nimwe Kiliziya y’ejo ni mwe muryango w’abantu w’ejo. Nk’uko Pawulo yabyandikiye abakristu bo mu mujyi wa Kolosi kugira ifatizo n’ishingiro nibyo bigize ubuzima bukomeye. Ibyo bikarushaho kumvikana kuri iki gihe. Aho urubyiruko rwinshi rudafite irebero rihamye ngo ruteganye imibereho yarwo, bituma ruhangayika. Gukerensa ibintu kwateye, gutuma tubifata kimwe twibwirako nta cyifitemo ukuri gushyitse , ko ntacyaba irebero. Uko gukerensa ntikuduha ubwigenge bw’ukuri ahubwo turajahagurika, tugacika intege, tugahebera urwaje,tugapfa kuyabira ibyo tubonye.
Mwebwe rero rubyiruko mufite uburenganzira bwo guhabwa n’ababanjirije ibyo mwareberaho bigaragara kugira ngo muhitemo kandi mutegure ubuzima bwanyu nk’uko igiti kigikura gikenera ko bagitegera igihe gihagije, kugira ngo gishinge imizi kandi gikomere kizabashe gutanga imbuto.
2.Mushore imizi muri Kristu kandi mube ariwe mwishingikirizaho
Kugira ngo ngaragaze agaciro gakomeye ko kwemera Imana mu buzima bwacu, ndashaka kwibanda ku mvugo eshatu Mutagatifu Pawulo yakoresheje muri uyu murongo « Mushore imizi muri Kristu kandi mube ariwe mwishingikirizaho mukomejwe n’ukwemera ». Dushobora kubonamo ibigereranyo bitatu: « Mushore imizi » biributsa igiti n’imizi igitunze; « Mwishingikirizaho » birerekeza ku kubaka inzu ; hanyuma « Mukomejwe » bikajyana no gukura kw’imbaraga za roho n’iz’umubiri. Ibi bigereranyo birumvikana. Mbere yo kubisobanura nibutse ko mu Kigereki bishaka kuvuga ko Kristu ubwe afata iya mbere mu gutuma abemera bashinga imizi, bamwubakiraho kandi bagakomera.
Ikigereranyo cya mbere ni iki igiti gifatishijwe mu butaka n’imizi yacyo, igikomeza kandi igitunga. Nta mizi, igiti cyatwarwa n’umuyaga cyikagwa. None imizi yacu ni iyihe? Birumvikana hari ababyeyi bacu, umuryango wacu, n’umuco w’igihugu cyacu bifite umwanya ukomeye mu bituranga.
Bibiliya igaragaza n’ikindi. Umuhanuzi Yeremiya agira ati « arahirwa umuntu wiringira Uhoraho akamubera ikiramiro. Ameze nk’igiti giteye ku nkombe y’amazi, kigashora imizi yacyo ku nkengero y’umugezi. Ntacyo cyumva iyo icyokere kije, amababi yacyo ahora atohagiye mu gihe cy’amapfa. Ntakigikangaranya kandi ntigihwema kwera imbuto » (Yer 17,7-8).
Gushora imizi, ku bwa Yeremiya ni ukwiringira Imana, mu kwemera. Mu Mana niho dukomora ubuzima . Nta Mana, ntitwabaho by’ukuri. « Imana yaduhaye ubugingo buhoraho, kandi ubwo bugingo buri mu mwana wayo » (1Yh 5,11). Yezu na we yigaragaza nk’ubuzima bwacu ( Reba Yh14,6). Niyo mpamvu ukwemera kw’abakristu kudashingiye gusa ku mahame, ahubwo mbere na mbere ni ukugirana umushyikirano bwite na Yezu Kristu. Ni uguhura n’Umwana w’Imana uha ubuzima bwacu imbaraga nshya. Iyo tugiranye umushyikirano bwite na We, Kristu aduhishurira abo turibo, kandi muri ubwo bucuti, ubuzima bugakura bugasagamba.
Mu buto bwacu , hari igihe buri wese yibaza ibi bibazo: ubuzima bwanjye buvuze iki? Bugamije iki? Ni ikihe cyerekezo nshaka kubuha? Ni intera y’ibanze ishobora guhungabanya roho yacu bikaba byamara igihe. Twibaza umurimo twatangira, uko twabana n’abandi , imishyikirano twagirana n’abandi ijyanye n’uko twiyumva? N’ibindi. Nanone nongera gutekereza ubuto bwanjye. Ibyo aribyo byose niyumvagamo ko Nyagasani anyifuza nk’umupadiri. Nyuma y’intambara, mu iseminari no muri kaminuza ndimo mbyitegura nagombye kongera kunoza uwo mugambi. Naribazaga nti: « Iyi koko ni inzira yanjye ? Koko nicyo Imana inshakaho? Nzashobora kuyibera indahemuka no kuyikorera ntiziganya? » Gufata icyemezo nk’icyo biravunanye . Uretse ko nta kundi byagenda. Nyuma nagize ukutajijinganya ndibwira nti «Nibyo Nyagasani arankeneye, azampa imbaraga» . Mu kumwumva no kugendana na We mba koko uwo ndiwe. Icyangombwa si ukugera kubyo nifuza ahubwo ni ukugera ku ugushaka kwe. Bityo nkaba uwo ndiwe.Ubuzima bukamera uko bwagombye kumera.
Nk’uko igiti kigira imizi ituma gifata mu butaka kigakomera, niko inzu ihagarara igakomera bitewe na fondasiyo yayo.Mu kwemera twubakiye kuri Kristu( Reba Kol 2,6) nk’uko inzu iba yubakiye ku ishingiro ryayo. Mu mateka y’ubukristu dufite ingero nyinshi z’abatagatifu bashingiye ubuzima bwabo ku Ijambo ry’Imana . Uw’ibanze ni Abrahamu. Umukurambere wacu mu kwemera yumvise Imana yamusabaga kuva mu muryango we akerekeza mu gihugu atazi. « Nuko Abrahamu yemera Imana maze aba intungane» (Yak 2,23). Kubakira kuri Kristu ni uguha igisubizo cyiza Imana iduhamagara, tuyigirira icyizere kandi dushyira mu ngiro Ijambo ryayo. Yezu ubwe yihanangirije abigishwa be agira ati: «Ni iki gituma mumpamagara ngo Mwigisha ! Mwigisha kandi mudakora ibyo mbabwira ? » (Lk 6,46). Yifashishije ikigereranyo cyo kubaka yongeraho ati: «Umuntu wese ungana, akumva amagambo yanjye, kandi akayakurikiza, reka mbereke uwo namugereranya. Ameze nk’umuntu wubatse inzu, agacukura akageza ku rutare, akarugerekaho amabuye y’ishingiro. Umwuzure uteye, umuvu wiroha kuri iyo nzu, ariko ntiyanyeganyega, kuko yari yubatse neza. Naho rero uwumva amagambo yanjye ntayakurikize, ameze nk’umuntu wubatse inzu ku musenyi , ashinga imiganda yayo ahadakomeye. Umuvu uyiroshyeho, ihera ko itemba, maze aho yari iri hahinduka itongo! » (Lk 6,47-49).
Rubyiruko nkunda, mwubake inzu yanyu ku rutare nk’uriya wacukuye akageza ahakomeye. Namwe nimuharanire iminsi yose gukurikira Ijambo rya Kristu. Mumwumve nk’inshuti y’ukuri mugendana mu buzima: Nababa iruhande muzashobora nguhangarana ishyaka n’icyizere ibibazo, ingorane n’ibibaca intege. Akenshi muhabwa inzira zoroshye zo kubinyuramo ariko mwebwe ubwanyu mubonako bibayobya kuko bidatanga ibyishimo n’umutuzo. Ijambo ry’Imana ryonyine niryo ritwereka inzira y’ukuri; ukwemera twahawe konyine niko kumurikira amayira yacu. Mwakire neza iyo mpano y’Imana mukesha umuryango muvukamo. Mwiyemeze gukurikira Imana ibahamagara muzi icyo mukora, mube abantu bakuru mu kwemera.
Ntimukizere abababwirako mudakeneye abandi kugira ngo mutegure ubuzima bwanyu. Ahubwo nimwifashishe ukwemera kw’abanyu, mwifashishe ukwemera kwa Kiliziya, mushimire Imana yabahaye uko kwemera!
3.Mukomezwe n’ukwemera
«Mushore imizi muri Kristu kandi mube ariwe mwishingikirizaho mukomejwe n’ukwemera» (Kol 2,7). Ibaruwa yavuyemo uyu murongo yanditswe na Mutagatifu Pawulo ashaka gutanga igisubizo cyari gikenewe n’abakristu bo mu mujyi wa Kolosi. Uwo muryango wari ubangamiwe n’imigenzereze yakuraga mu muco w’icyo gihe, imigenzereze yayobyaga abemera Ivanjili.Rubyiruko nkunda, imico y’iki gihe , hari byinshi ihuriraho n’umuco w’Abanyakolosi b’icyo gihe. Hari imigenzereze ishaka kwigizayo Imana mu buzima bw’abantu ku giti cyabo cyangwa muri rusange. Imigenzereze ishaka gutegura no gukora paradizo itagira Imana. Nyamara byaragaragaye ko isi itagira Imana ari «umuriro utazima» ugizwe n’ukwikunda, amacakubiri mu miryango, urwangano hagati y‘umuntu n’undi no hagati y’abantu benshi, kubura urukundo, ibyishimo n’ukwizera. Ahubwo aho abantu ku giti cyabo cyangwa muri rusange babaho biyereka Imana, bayishengerera mu kuri, kandi bumva ijwi ryayo haganza umuco w’urukundo. Buri wese akubahwa mu gaciro ke, hakaganza ugushyira hamwe n’ibyiza bigukomokaho. Hari na none abakristu batwarwa n’iyo migenzereze yigizayo Imana cyangwa bakigarurirwa n’abatemera Yezu Kristu. Abandi n’ubwo batayoboka iyo migenzereze baretse ukwemera kwabo kurakonja; byanze bikunze ibyo bigira ingaruka mbi ku myitwarire y’abantu.
Ku bavandimwe bigaruriwe n’ibyo bitekerezo binyuranije n’Ivanjili, Pawulo intumwa aributsa ubushobozi bwa Kristu wapfuye akazuka. Iryo yobera ni ryo ubuzima bwacu bushingiyeho rikaba n’izingiro ry’ukwemera kw’abakristu. Indi mitekerereze itazi iryo yobera irifata nk’ubusazi (1Kor 1,23) bigaragaza ko ifite aho igarukira mu gusubiza ibibazo bikomeye muntu adahwema kwibaza. Niyo mpamvu nanjye nk’umusimbura wa Petero Intumwa, nifuza kubakomeza mu kwemera ( Reba Lk 22,32). Twemere dukomeje ko Yezu yitanze ku musaraba ngo aduhe urukundo. Mu bubabare bwe yikoreye imibabaro yacu, yirengeye ibyaha byacu, aturonkera imbabazi atwunga n’Imana Data, tugira uburenganzira ku bugingo bw’iteka. Ni uko twabohowe icyari kitubangamiye gusumbya ibindi mu buzima bwacu: ubucakara bw‘icyaha. Bityo dushobora gukunda abantu bose kugera no kubanzi bacu no gusangiza urwo rukundo abakene gusumbya abandi n’abahuye n’ingorane bo mu bavandimwe bacu.
Rubyiruko nkunda, Umusaraba ukunda kudutera ubwoba, kuko usa nk’aho wigizayo ubuzima. Mu byukuri ibyo sibyo! Ahubwo umusaraba ni «Yego» y’Imana ibwira muntu; ukaba igisobanuro cy’urukundo rurenze n’isoko ivubuka ubuzima. Koko rero mu mutima wa Yezu wakingujwe icumu ku Musaraba havubutsemo ubwo buzima bw’Imana, buteganirijwe uwo ariwe wese wemera kurangamira Uwabambwe. Icyo nabasaba ni ukwakira Umusaraba wa Yezu, wo kimenyetso cy’urukundo rw’Imana; mukawakira nk’isoko y’ubuzima bushya. Nta mukiro wundi twabona, utari muri Kristu wapfuye akazuka! Ni we wenyine ushobora gukiza isi ikibi, hakaganza Ingoma y’ubutabera, y’amahoro n’urukundo turarikiye twese.
4.Kwemera Yezu tutamubona
Mu Ivanjili basobanura iby’ukwemera kwa Mutagatifu Tomasi Intumwa mu kwakira, iyobera ry’Umusaraba n’iry’Izuka rya Kristu.Tomasi ni umwe mu ntumwa cumi n’ebyiri. Yakurikiye Yezu, amwibonera n’amaso ye akiza abarwayi,akora n’ibitangaza. Yumvise amagambo ye. Imbere y’urupfu yumvise atakaye. Ku mugoroba wa Pasika Nyagasani yabonekeye abigishwa be, ariko Tomasi ntiyari ahari. Abwiwe ko Yezu ari muzima kandi ko yiyerekanye yagize ati «Nintabona mu biganza bye umwenge w’imisimari, kandi nintashyira urutoki rwanjye mu mwenge w’imisimari, n’ikiganza cyanjye mu rubavu rwe sinzemera! » (Yh 20,25)
Natwe twifuza gushobora kubona Yezu, gushobora kuvugana na We, kumva neza ko ahari. Ku bantu benshi kuri iki gihe, kugera kuri Yezu bisigaye bigoye. Tubona amashusho ya Yezu menshi akwirakwizwa,bakibwira ko ari aya gihanga kandi amwambura ubuhangage bwe, n’ubwema yihariye. Niyo mpamvu mu gihe cy‘imyaka myinshi nsesengura kandi nzirikana, nigizemo igitekerezo cyo kwerekana mu nyandiko uko nahuye na Yezu: kugira ngo ngerageze gufasha mu kubona no kumva Nyagasani, We Imana Data yatwigaragarijemo ngo tuyimenye.
Nuko rero nyuma y’iminsi umunani Yezu ubwe yongera kubonekera abigishwa , abwira Tomasi ati «Shyira urutoki rwawe hano, urebe n’ibiganza byanjye; zana n’ikiganza cyawe ugishyire mu rubavu rwanjye, maze ureke kuba umuhakanyi ahubwo ube umwemezi». (Yh 20,26-27). Natwe dushobora guhura na Yezu ku buryo bwumvikana, tukumva ibimenyetso by’ububabare bwe n’ikiganza cyacu, tukumva ibimenyetso by’urukundo rwe: mu Masakaramentu by’umwihariko aratwegera akatwiha.
Rubyiruko nkunda, twige «kubona» no «guhura» na Yezu mu Ukarisitiya aho ari akaba hafi yacu kugeza ubwo aba ikiribwa mu nzira yacu;mu Isakaramentu ry’Imbabazi aho Nyagasani atugaragariza impuhwe ze atubabarira. Mumenye kandi mukorere Yezu uri mu bakene, mu barwayi no mu bavandimwe bari mu ngorane kandi bakeneye gufashwa.
Mutangire kandi mwimenyereze umushyikirano bwite na Yezu Kristu, mu kwemera. Mumumenyere mu gusoma Ivanjili na Gatigisimu ya Kiliziya Gatolika. Mwinjire mu mushyikirano na We mu isengesho, mumugirire icyizere: ntazigera abatenguha! « Mbere na mbere ukwemera ni ubuyoboke bwite bw’umuntu ku Mana; kukaba na none kandi ku buryo bw’indatana, kwakira ku bushake ukuri kose Imana yaduhishuriye» (Gatigisimu ya Kiliziya Gatolika, 150). Nibwo muzagira ukwemera gushyitse, gukomeye, kudashingiye gusa ku marangamutima cyangwa ku byo mwibuka ku buryo budafututse mwigeze kwiga muri gatigisimu mukiri abana. Muzamenya Imana kandi mubeshweho nayo koko, nka Tomasi intumwa iyo agaragaza ukwemera afitiye Yezu yatura n’imbaraga ati «Nyagasani Mana yanjye! »
5.Dufashwe n’ukwemera kwa Kiliziya kugira ngo tube abahamya ba Yezu
Ako kanya Yezu aratangara ati «Wemejwe n’uko umbonye. Hahirwa abemera batabanje kwirebera»(Yh 20,28). Yatekerezaga Kiliziya yubakiye ku kwemera kw’abahamya babyiboneye aribo Intumwa.Tugasobanukirwa ko ukwemera kwacu bwite muri Kristu, gukomoka ku mushyikirano udasimburwa tugirana na We, kandi gufitanye isano n’ukwemera kwa Kiliziya: Ntituri abemera bitaruye , ahubwo ku bwa Batisimu tugize uwo muryango mugari, kandi ukwemera Kiliziya yamamaza niko guha ireme ukwemera kwacu bwite. Indangakwemera turirimba mu Misa yo ku cyumweru iturinda nyine kutayoba twemera Imana itari iyo Yezu yaduhishuriye: «Uwemera wese ni urugingo rw’uruhererekane rurerure rw’abemera. Sinshobora kwemera ntafashijwe n’ukwemera kw’abandi, kandi nanjye mu kwemera kwanjye nkagira uruhare mu gushyigikira ukwemera» (Gatigisimu ya Kiliziya Gatolika, 160). Tujye duhora dushimira Nyagasani waduhaye Kiliziya. Ituma dutera imbere mu kwemera kuduha ubuzima bw’ukuri nta bwoba. (Yh 20,31).
Mu mateka ya Kiliziya, abatagatifu n’abahowe Imana bavomye mu nsi y’Umusaraba wuje ikuzo wa Kristu, imbaraga zo kuba indahemuka ku Mana kugera ku kwitanga. Mu kwemera babonye imbaraga zo gutsinda intege nke zabo no kurenga imbogamizi zose. Kuko nk’uko Yohani intumwa abivuga «Ni nde utsinda isi atari uwemera ko Yezu ari Umwana w’Imana? » (1Yh5,5). Intsinzi ikomoka ku kwemera ni iy’urukundo. Abakristu benshi bakomeje guhamya imbaraga z’ukwemera zigaragariza mu rukundo: babaye abubatsi b’amahoro, baharanira ubutabera, baharanira kubaka isi ibereye umuntu, uko Imana iyishaka .
Bitanze mu nzego zinyuranye z’imibereho y’ abantu, mu bushobozi n’ubumenyi baharanira ku buryo bugaragara ibyiza bya bose. Urukundo rukomoka ku kwemera rwatumye baba abahamya ku buryo bufatika mu bikorwa no mu magambo: Kristu si uwo kwiharira, ni ubukungu buhenze tugomba gusangiza abandi. Mu gihe cy’ikusanyabukungu, nimube abahamya b’ukwizera kwa gikristu mu isi hose: hari benshi bakeneye uko kwizera! Imbere y’imva y’inshuti ye Lazaro, wari umaze iminsi ine apfuye , mbere y’uko amuzura, Yezu yabwiye Marita ati«Niwizera urabona ikuzo ry’Imana» (Yh 11,40). Namwe niba mwemera, mubaho muhamya ukwemera kwanyu mu buzima bwanyu bwa buri munsi, muzaba ibikoresho byo gutuma urundi rubyiruko nkamwe rwongera kubona icyerekezo n’ibyishimo byo kubaho bikomoka ku guhura naYezu.
6.Twerekeze i Madride mu Munsi Mpuzamahanga
Rubyiruko nkunda, nongeye kubatumira kuzaza mu Munsi Mpuzamahanga w’Urubyiruko i Madride. N’ibyishimo bimvuye ku mutima ndabategereje buri wese ku giti cye: Kristu arashaka kubakomeza mu kwemera muri Kiliziya. Guhitamo kwemera Kristu no kumukurikira ntibyoroshye. Bibangamirwa kenshi n’ubuhemu bwacu bwite. Bikabangamirwa kandi n’andi majwi menshi atwereka inzira zoroshye. Mwicika intege , nimushake ibibafasha mu muryango w’abakristu, muri Kiliziya! Muri uyu mwaka mwitegure mushimitse iryo huriro rya Madride hamwe n’abepiskopi , abasaseridoti , abashinzwe iyogezwabutumwa ry’urubyiruko mu madiyosezi, amaparuwasi, amatsinda n’imiryango. Iryo huriro rizaba ryiza bitewe ahanini n’uko muzaryitegura kuri roho, mu isengesho, mu kumvira hamwe Ijambo ry’Imana no gushyigikirana.
Rubyiruko nkunda, Kiliziya irabizeye! Ikeneye ukwemera kwanyu kuzima, urukundo rwanyu rubeshaho n’ishyaka ry’ukwizera kwanyu. Muzana amaraso mashya muri Kiliziya, muyisubiza itoto mukayiha imbaraga nshya . Ni yo mpamvu Iminsi Mpuzamahanga y’Urubyiruko ari ingabire kuri mwe no ku Muryango w’Imana. Kiliziya muri Espagne iritegurana ishyaka kubakira no gusangira namwe ibyishimo bikomoka ku kwemera. Ndashimira amadiyosezi, amaparuwasi, ahantu hakorerwa ingendo ntagatifu hihariye, imiryango y’abihayimana, amatsinda n’imiryango yitangira gutegura iryo huriro. Nta kabuza Nyagasani azabaha umugisha.
Bikira Mariya abaherekeze mu nzira y’imyiteguro! Igihe atumweho Malayika yakiranye ukwemera Ijambo ry’Imana. Yemerana ukwemera igikorwa Imana yuzurizaga muri we. Avuga ngo “Yego”; “Yego” ye yagizwe urukundo rukomeye rwatumye yiyegurira Imana wese. Nasabire buri wese muri mwe kugira ngo muri uwo Munsi Mpuzamahanga muzakure mu kwemera no mu rukundo! Mbijeje ko mbazirikana nk’umubyeyi mu isengesho kandi mbikuye ku mutima mbahaye umugisha.
Vatikani 6 Kanama 2010 , Ku munsi duhimbaza Yezu yihindura ukundi.
BENEDICTUS PP. XVI
Traduction CEPJ


text:
Ngororero: abaturage Banze ko ubukene bubabaho akarande
Imyubakire yari mu bigayitse nayo irimo gutera imbere Abaturage n’abayobozi b’akarere ka ngororero ngo ntibashaka ko ubukene bwaba akarande cyangwa umurage, aho ngo bagamije gukira nk’ababatanze More...
Kamonyi: Ikibazo cy’amikoro gituma urubyiruko rukomeza gutaka ubushomeri
Bamwe mu rubyiruko rwo mu karere ka Kamonyi, mu murenge wa Rukoma batangaza ko mu rwego rwo guhangana n’ikibazo cy’ubushomeri rukangurirwa kwihangira umurimo, ariko kuri bo ngo kutagira amafaranga More...


text:
- umubavu.com
- ikinyarwanda
- english
- french
-
Niba hari ibintu abakristo bakora kenshi nubwo hari ubwo babikora uko babonye ni ugusenga. Ijambo ry’Imana ridusaba guhora tubikora ubudasiba, tukabigira ubuzima bwacu bwa buri munsi, ikindi ijambo ry’Imana rihumuriza abantu babikora, bahora batakira Uwiteka ko azajya abumva.
Twagerageje kubashakira ibyingenzi umukristo yatwitaho mu gihe ari gusenga
Dore bimwe mu byo wakwitaho usenga :
1. Kubikorera muri Kristo Yesu, gusaba byose binyuze mu izina rye kuko niho Se atwumvira.
2. Gusengera mu mwuka
Abefeso 6:18
"Musengeshe Umwuka iteka mu buryo bwose bwo gusenga no kwinginga, kandi ku bw’ibyo mugumye rwose kuba maso, musabire abera bose".
3. Gusenga kwawe gukwiye kujyana no kumvira
Yohana 15:7
"Nimuguma muri jye amagambo yanjye akaguma muri mwe, musabe icyo mushaka cyose muzagihabwa".
4. Gusenga kwawe gukwiye kujyana no guca bugufi
Itangiriro 32:11
"Ku mbabazi zose n’umurava wose wagiriye umugaragu wawe, sinari nkwiriye guhabwaho n’ibyoroheje hanyuma y’ibindi, kuko nambutse Yorodani iyi mfite inkoni nsa, none mpindutse imitwe ibiri".
5.Gusenga kwawe gufatane no kwizera
Matayo 21:22
Kandi ibyo muzasaba mwizeye muzabihabwa byose."
Hari n’ibindi byinshi wakwitaho mu gihe usenga, ujye ubyitaho nibwo amasengesho yawe azagira umumaro.
- Umuyobozi bamushyinguranye Miliyoni 200 zo guha Imana nka ruswa
- Waba uzi imvugo yitwa “kubyaza abagabo” igiye gusenya ingo icyo ivuze ? Menya byinshi kuri yo
- Umuforomo amaze kwica abarwayi 43 bamwe muri bo abahotora
- Habanabakize yahanuye ibizakurikira amatora y’umukuru w’igihugu cy’u Rwanda
- Abagabo n’abasore bakunda kwambara amapantaro afatiriye cyane baraburirwa kuko bashobora kuyakuramo imbwa yiruka
- Yatandukanye n’Umugabo we kubera ko ataciye imyeyo akaba atanyara, Video abivuga
- Tariki 08 Nyakanga
- Nyabugogo : Umucyecuru Afashwe na mashitani Pasiteri aza yiruka Kumusengera ngo Amuvemo maze Amashitani afata Pasiteri !!
- Wasac Kicukiro – Gikondo yagize byinshi isaba abafatabuguzi bayo
- Mu bapadiri tuzakorera yubile harimo n’abajenosideri ariko nta gitangaza kirimo – Mgr Mbonyintege
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Ibikoresho by’ubwiza udakwiye gusangira n’abandi
Gutiza mugenzi wawe ni byiza ariko hari igihe biba ngombwa ko ikintu kidatizwa undi muntu kubwo kubugabunga ubuzima bwawe. Bimwe mu bikoresho by’ubwiza rero usanga biba byaragenewe gukoreshwa n’umuntu umwe ariko mukaba mubikoresha muri benshi bikaba byabagiraho ingaruka mbi.
Eponje wisigisha : ugomba kugira eponge yawe wenyine wisigisha kuko uko igenda ikuba ku mpu nyinshi z’abantu niko ikusanya imyanda irimo nishobora kwinjira mu ruhu.
Mascra : ushobobora kuba utekereza ko ibikoresho by’ubwiza bidasangirwa bikwiye kuba ibyo ku minwa gusa, nyamara siko bimeze ko na mascra yo ku maso kuyisangira bishobora gutuma wandura indwara zivuye kuri mugenzi wawe. Uruhu rwo ku maso ruba rworoshye cyane ku buryo bacteries ziva ku wundi muntu nawe zikujyaho byoroshye
Font de teint : uko umuntu umwe yisiga akojejemo eponje n’undi akaza agakozamo agakuba ku ruhu niko mwanduzanya indwara zimwe na zimwe z’uruhu zirimo nk’ibiheri biterwa na bacteries , ise n’ibindi.
Labelo na rouge a levre : labelo nayo ikwiye kuba uy’umuntu umwe. Si byiza kuyitazanya. Nicyo kimwe na rouge a levre buri wese agomba kugira iye. Cyane cyane uzasanga nko mu gihe abantu batashye ubukwe bakoresha ibintu bimwe ugasanga abakobwa bose bisize rouge a levre imwe. Ni byiza ko buri wese aba yifitiye iye.
Urwembe : uko byaba bimeze kose ni byiza kwirinda kogoshesha ingohe urwembe rumwe kuko mu gihe umwe yikomereke niyo kaba ari agasebe gato ashobora kwanduza abandi virus itera sida n’ibindi.
Utitaye rero ku bantu mubana, ibirori byabahuje mwagiyemo n’ibindi. Komeza ukoreshe ibikoresho byawe by’ubwiza ku giti cyawe wirinde kubitiza abandi.
Gracieuse Uwadata


text:
Rwanda launches Environment and Climate Change fund
The government of Rwanda has launched a Fund for Environment and Climate Change (FONERWA) that will see the country propel green initiatives of environmental protection and mitigate climate change. The ground breaking More...
Abanyamabanga b’uturere n’Intara y’Amajyepfo bongeye gushyigikira AgDF
Abanyamabanga bakorera ku turere n’Intara y’Amajyepfo tariki 06/02/2013 bongeye gushyira andi mafaranga mu kigega Agaciro Development Fund ubwo basozaga amahugurwa bakoreye mu karere ka Nyanza More...
Rwanda | Ngoma: Itorero ritoza abanyarwanda kwishakamo ibisubizo ntagutegereza abandi
Mugutangiza itorero mu midugudu yose igize akarere ka Ngoma,hatanzwe ubutumwa buvuga ko itorero ritoza abanyarwanda gukora bakishakamo ibisubizo badategereje akimuhana. Gutangiza itorero ku rwego rw’ akarere More...


text:
Ibi bibaye mu masaha ya saa kumi z’umugoroba wo kuri uyu wa Kane, tariki 23 Kamena 2016, ubwo iyo modoka yari igeze mu Murenge wa Rugarika.
Umunyamakuru wa Kigali Today, Marie Josee Uwiringira, wageze ahabereye iyo mpanuka ikiba, aravuga ko iyo modoka iguye mu Mudugudu wa Kagangayire mu Kagari ka Sheri ko muri Rugarika, abaturage bakaba bahise bakora ubutabazi bw’ibanze, ubwo inzego z’umutekano zari zitarahagera.
Umushoferi Fazili Magenda wari utwaye imodoka abwiye Kigali Today ko imodoka yabuze feri, akabona agiye kugonga imodoka zaturukaga imbere ye, bityo agahitamo guta umuhanda agonga igiti, ari na cyo gihubuye ba kigingi bagakomereka.
Kugeza ubwo twandikaga iyi nkuru, abakomerekeye muri iyo mpanuka bari bakiri bazima, bategereje imbangukiragutabara (Ambulance).
Ibitekerezo ( 7 )
Ahubwo uyu mushoferi ni umuhanga iyo aterekera hirya hari gupfa benshi pe inka zirashakwa si nkuko abantu bapfa
Pole sana ahubwo umushoferi ni intwali kuko yanze kugonga abandi bakoresha umuhanda
pole sana kubwimpanuka, ariko rero mwirenganya contrôle technique kuko baba bakoze akazi kabo kumodoka ziba zabashije kujyayo, ahubwo na discipline zzabashoferi ni ngombwa, birinda inzoga nibindi biyobyabwenge, kuko abenshi niyubarebye mumaso ubona batari tayari, amso atukura bigaragara KO baba bataruhutse bihagije ngo mumutwe habe hakora neza, nibubahe amategeko yumuhanda nibyo mvuze haruguru impanuka zizagabanuka kabisa nahubundi baramara abantu nabo batiretse
IZI NKA ZAJYAGA HE KO ZIGOMBA KUGUMA MU BIRARO,NYIRAZO YIHANGANE
Ubwo se mana izo nka barazirya? Cg barazisyingura? Pole kbs
Izi mpanuka zimaze iminsi ziba, biragara ko ziterwa n’ibibazo by’imodoka zitujuje ubuziranenge. Ni gute mu gihe kitarenze iminsi 15 imodoka zirenze 5 mu gihugu zakora impanuka zituruka ku "kubura feri". Abashinzwe contrôle tecnique nibarebe neza. Abantu ntibakishimire gukorera amafaranga batitaye ku buzima bw’abandi. Harya abo bita ba "kigingi" ubundi bakagombye kuba hejuru hamwe n’amatungo? kuko badashyira ho uburyo bwo gufungirana matungo batayahungabanyije kandi, noneho n’abo ba "Kiigingi" bakagira aho bicara mu modoka hamwe na Chauffeur, bagera igihe cyo gukuramo amatungo bakabikora. Imodokank’iriya igira nibura imyanya 2 utabariye mo uwa Chauffeur. Ni iki gituma abantu bagomba kujyana n’amatungo??? Ubuzima bw’abantu bukwiye guhabwa agaciro, tutaretse n’ubw’izo nyamaswa, n’ubwo ziba zigomba kwicwa ariko nazoo zikicwa ari uko zigeze mu ibagiro ryabigenewe....Nizere ko iki gitekerezo cyumvikana. murakoze
nukwihangana ntakundi